text:
Biba byiza kumenya ikintu ushaka kuba cyo mu gihe kiri imbere, kuko iyo wakimenye bikorohera kugiharanira. Hanyuma waba ufite umuntu ufatiraho urugero, bikaba byiza kurushaho. Yvette afite imyaka 18, yiga kudoda, ariko akunda cyane kuririmba ndetse no kubyina, akabikora iyo abonye umwanya.
Atuye mu Karere ka Kayonza. Yifuza kuzaba umuhanzikazi ukomeye. Uwo afata nk’ikitegererezo, ni Oda Paccy, umuhanzikazi mu njyana ya “Hip Hop” na “Afro Pop” hano mu Rwanda. “Ni Nyampinga” twahuje Yvette hamwe na Paccy ngo baganire. Nuko Yvette ava i Kayonza, aza guhura na Oda Paccy i Kigali, yishimye cyane, ariko kandi asa n’ufite ubwoba. Muri “studio” ya “Ni Nyampinga” ni ho baganiriye
Yvette: Ndishimye cyane kuko mpuye nawe. Ikindi kandi ni ubwa mbere nje i Kigali. Najyaga nifuza kumenya byinshi kuri wowe, kuko uri ikitegererezo kuri nge. None, ngize amahirwe ndakubonye! Nyibwira neza birambuye, umbwire n’igihe watangiriye umuziki wawe, n’imyaka ufite.
Paccy: (Aseka) Nange ndishimye kuko mpuye nawe. Ni iby’agaciro kuri nge kumenya ko hari umwana muto nkawe unyigiraho. Ubusanzwe rero nitwa Uzamberumwana Oda Pacifique, ariko nk’uko ubizi, amazina y’ubuhanzi nkoresha ni Oda Paccy. Natangiye umuziki muri 2006. Icyo gihe nari muto kuri wowe. Nari mfite imyaka 16 gusa. Ubu ngubu narakuze. Maze kugira imyaka 26.
Yvette: Nk’umuntu nkunda, kandi numva adasanzwe, ndifuza kumenya uko ubaho. Ese umunsi wawe uba uteye gute?
Paccy: (Araseka) Iminsi yange ntabwo buri gihe imera kimwe. Ariko muri rusange nkunda kubyuka saa kumi n’ebyiri za mu gitondo, ngasenga, nkanywa icyayi, hanyuma bitewe na gahuda mfite uwo munsi ngategura icyo nkora.
Yvette: Nagira ngo rero ungire inama. Nzi kuririmba kandi ndabikunda. Ndetse inzozi zange ni ukuzaba umuhanzikazi w’icyamamare nkawe. Ubwo nakora iki ngo nzabigereho?
Paccy: Ni byiza cyane ko wamaze kumenya icyo ushaka. Kandi ni intambwe ikomeye mu rugendo rwo kukigeraho. Ahasigaye, ni ukugiharanira, ndetse no kugira ukwihangana, kuko mu rugendo rwo kugera ku cyo ushaka ushobora guhura n’ibiguca intege.
Yvette: None se wowe kugira ngo ube ugeze aho ugeze mu muziki wawe, ni iki cyabigufashijemo?
Paccy: Kwigirira ikizere ni byo byamfashije. Numvaga mbishoboye, kandi niyizeye. Hanyuma kandi nshuti, n’abanyamakuru na bo baramfashije kugira ngo ibikorwa byange bimenyekane. Ndetse kandi n’ubu baracyamfasha ku buryo mpamya ko nzagera kure.
Yvette: Ese wumva ibikorwa wagezeho bihagije, cyangwa uracyafite izindi ndoto? Niba uzifite ni izihe?
Paccy: Yve, buriya biragora ko umuntu yagera ahantu yumva atagifite inzozi. Iyo ugeze kuri bimwe, akenshi uhita ugira inzozi zo kugera no ku bindi. Nange rero mfite inzozi ndende cyane, kuko nifuza kugera kure mu muziki wange, nkamenyekana no hanze y’igihugu. Urumva ko bikinsaba gukora cyane kugira ngo nzabigereho.
Yvette: Njya numva ibiganiro by’imyidagaduro, hakaba igihe numva bavuga ko wahuye n’ibibazo bitandukanye. Ese ubigenza gute kugira ngo ubyikuremo?
Paccy: Eh! Ibibazo byo nahuraga na byo kuva ngitangira gukora umuziki. Uragera aho ukabimenyera, icyangombwa kiba ari ugukora ku buryo byanze bikunze ibyo bibazo wahuye na byo ubibonera ibisubizo. Ukabirenga, ugakomeza ibyo wiyemeje. Nk’ubu urabizi ko natangiye umuziki nkora “Hip hop”. Icyo gihe byari bigoye kumvikanisha ko umukobwa na we yakora “Hip hop” nk’abahungu, kuko icyo gihe yafatwaga nk’injyana y’ibirara. Ariko si byo. Kumva ko umukobwa ayikora rero, byari bigoranye. Ariko nabigezeho ubu abantu bakunda injyana nkora.
Yvette: None se ubu, umuntu w’umusitari nkawe, nawe uba ufite umuntu ufata nk’ikitegererezo kuri wowe?
Paccy: Yego nange ndamufite. Umuntu mfata nk’ikitegererezo kuri nge ni perezida w’u Rwanda. Iyo ndebye ibikorwa bye, ikizere aba yifitiye hamwe n’ikizere ashyira mu banyarwanda, mbona ari ibintu binshimishije cyane koko byo kwigiraho.
Yvette: Mu buzima wanyuzemo, ni irihe somo wumva wakuye mu byo wagiye uhura na byo?
Paccy: Ngewe isomo rya mbere nakuye mu byo nagiye nyuramo mu buzima, ni ukwihangana. Ni byo koko iyo ushaka kugera ku kintu uragiharanira, ariko nabonye ko iyo utihanganye bya bindi wifuza kugeraho ntabwo ubigeraho.
Yvette: Ni ikihe kintu cyagushimishije mu buzima bwawe?
Paccy: Ni ukumva indirimbo yange ya mbere “Ese nzapfa” kuri radiyo. Byaranejeje bikomeye! Dore rero wambajije nange reka nkubaze. Ndashaka ko umbwira, twahuye wishimye ndabibona. None n’iki cyagushimishije?
Yvette: (Amwenyura) Nge nashimishijwe no kukubona amaso ku maso. Nkimenya ko nzabonana nawe narishimye numva inzozi zange zigiye kuba impamo, kuko nari narabyifuje kenshi. Ni ubwa mbere nkubonye amaso ku maso. Najyaga nkubona mu mashusho y’indirimbo, hari n’igihe waje gukorera igitaramo i Kayonza ndakubona, ndishima cyane. Ariko uko nakubonaga si ko nasanze umeze (araseka). Ndumva nishimye ukuntu ntabona uko ngusobanurira.
Paccy: None se ni iki gituma wumva unkunda, cyangwa wumva umfata nk’ikitegererezo?
Yvette: Nge nakuze nkunda indirimbo zawe, nkumva ziranyubaka cyane, bitewe n’ubutumwa bubamo. Ku buryo no mu gace ntuyemo banyita Paccy kubera ukuntu bazi ko ngukunda. Ibyo ni byo bituma nange numva ko ngomba kuzavamo umuhanzikazi umeze nkawe. Ndetse numva ngomba kuzakora cyane kurushaho, kuko niyumvamo ko nzi kuririmba, kandi ndashoboye.
Paccy: Ndabikwifurije rwose kandi niteguye kuzagufasha, cyane cyane mu bitekerezo wankeneraho byose.
Yvette: Urakoze cyane ni ukuri!


c: text/html

text:
Ibiganiro byatangijwe na Ambasaderi Christine Nkulikiyinka uhagarariye u Rwanda muri ibyo bihugu, aho yatanze ikaze, ashimira umuryango w’Abanyarwanda imbaraga no gushyira hamwe bagaragaje muri ibi bihe by’icyorezo cya Covid-19, abifuriza kubikomeza.
Ambasaderi Nkulikiyinka yanabibukije amateka y’Umuganura muri rusange, n’uburyo mu myaka ishize Abanyarwanda batuye muri aka Karere ka Scandinavia bagiye bahurira hamwe muri kimwe mu bihugu batuyemo, bakizihiza hamwe Umuganura.
Minisitiri w’Ubutegetsi bw’Igihugu, Gatabazi Jean Marie Vianney yatanze ikiganiro ku gisobanuro cy’Umuganura mu rugendo rwo kubaka ‘u Rwanda twifuza’.
Minisitiri Gatabazi yagarutse ku mateka y’Umuganura mu Rwanda rwo hambere, akamaro kawo, uko abakoloni bawuciye hanyuma Leta y’Ubumwe bw’Abanyarwanda ikawugarura.
Ati “Umuganura wongera gushimangira ubumwe bwacu, abifite bakaganuza abatifite, abana bakaganuza ababyeyi, twese tugafashanya ntihagire usigara inyuma, ibi bikaba urugendo.”
Yakomeje agaragaza urugendo rwo kwiyubaka u Rwanda rwakoze mu myaka 27 ishize kugira ngo rube igihugu Abanyarwanda bose bisangamo, gitekanye kandi gifite ijambo mu ruhando mpuzamahanga.
Yakomeje agira ati “Intambwe twateye ni nziza, tugeze ahashimishije ariko kandi urugendo rurakomeje ari na ko tugomba kwima urwaho abagambiriye kudusubiza inyuma, ahubwo tubegere tubagarure mu nzira nziza turimo, baze dufatanye kubaka u Rwanda.”
Minisitiri Gatabazi yabakanguriye kugaragaza isura nyayo y’igihugu, ati “Ntibakavuge u Rwanda uko rutari mwumva ngo mubihorere. Mugendane u Rwanda aho muri hose ariko cyane cyane mugire imico n’indangagaciro za Kinyarwanda, ibikorwa, imvugo, imikorere myiza, gushyira hamwe byanyu bitangire ubuhamya igihugu cyabibarutse.”
Minisitiri Gatabazi yasoje ashimangira ko Leta y’u Rwanda mu byo ishyize imbere ari ukubaka Umunyarwanda ushoboye, gushyira imbere inyungu rusange n’ibizamura imibereho myiza y’Umuturage.
Ati “Mwige cyane, muhahe ubumenyi n’ubushobozi, mutange umusanzu wanyu muri uru rugendo rwo kwiha agaciro no kwigira twatangiye. Imiyoborere myiza niyo shingiro ry’ibyo twabashije kugeraho byose muri iyi myaka 27 ishize.”
Rwiyemezamirimo Muzungu Hirwa Sylvain yasangije abari aho umushinga Tantine App yakoze afatanyije na Uhirwa Sylvie bombi bakaba ari urubyiruko.
Uyu mushinga bakoze ufasha ingimbi n’abangavu kubona amakuru yizewe ku buzima bw’imyororokere, akaba ari kimwe mu byo babonaga cyafasha mu kubona umuti w’ikibazo kiriho cy’abangavu baterwa inda zitateganyijwe.
Hirwa yavuze ko Umuganura kuri we bivuze guha igihugu cyawe, abandi Banyarwanda abo uzi n’abo utazi ibyiza wifitemo, ati “Byaba ubumenyi, byaba undi mutungo wabasangiza mu kubafasha kugira imibereho myiza kurushaho.”
Uyu mushinga Tantine App wahawe igihembo na Imbuto Foundation, ifatanyije na UNFPA Rwanda na Minisiteri y’Urubyiruko.
Abari aho bagize umwanya babaza ibibazo ndetse banatanga ibitekerezo, Minisitiri Gatabazi akomeza kuganira na bo, asubiza n’ibibazo babajije.
Muri iki gikorwa kandi abahagarariye imiryango y’Abanyarwanda iherereye mu Burayi bw’Amajyaruguru, Suède, Norvège, Denmark na Finland, bagarutse ku bikorwa bahuriramo n’imihigo bafite.
Abanyarwanda kandi batuye muri ibi bihugu, banasezeye kuri Ambasaderi Christine Nkulikiyinka ushoje imirimo yo guhagararira u Rwanda mu Burayi bw’Amajyaruguru mu myaka itandatu ishize.
Bamushimiye ubufatanye n’imikorere myiza mu myaka ishize ndetse bavuga ko intambwe bateye itazasubira inyuma.
Ambasaderi Nkulikiyinka yabashimiye uko bamubaniye neza ndetse anabasaba gukomeza intambwe ijya imbere no gukomera ku bumwe bwabo.
Abanyarwanda kandi berekanye ibyo bamaze kugeraho cyane cyane ku birebana n’umuco. Abatuye muri Suède na Denmark basangije abari aho gahunda bafite yo gutoza abana umuco nyarwanda no kubigisha ururimi rw’Ikinyarwanda.
Umwe mu bana bavukiye muri Jylland muri Denmark, yatanze ubuhamya bw’uburyo yakuze avuga neza Ikinyarwanda ubu akaba afite imyaka itanu. Yagize ati “Mvuga Ikinyarwanda kuko ababyeyi bakinyigisha mu rugo kandi nkaba nkuririkira itetero kuri YouTube.”
Maureen Ntihabose na we yagejeje ku bari aho umuvugo ku muganura, byongera kwibutsa urubyiruko bari aho ko n’utavuga neza Ikinyarwanda yakwitinyuka akakivuga, kuko ari bwo azakimenya.
Gahunda yasojwe n’igitaramo aho umuhanzi Gatahe wo muri Norvège na Ruremire wo muri Finland bataramiye abari aho, byongera gushimangira gahunda yo gushyigikira abafite impano zitandukanye, bagatera imbere.

robotstxt: allowed

filter: keep


text:
Icyamamare muri muzika gakondo nyarwanda Cecile Kayirebwa agiye gutaramira abakunzi b’ibihango bye, mu rwego rwo kwizihiza isabukuru y’imyaka 30 amaze mu buhanzi bwa gakondo nyarwanda. Igitaramo kizabera Ahava River Hall - Kicukiro KK 15 Rd (Nyanza), mu Mujyi wa Kigali, kuwa 16 Werurwe 2014.
Kayirebwa avuga ko iki gitaramo kizaba kigamije kwizihiza imyaka 30 amaze mu buhanzi, gusabana no gusangira umuco nyarwanda mu mbyino, indirimbo n’ibiganiro mu mafunguro n’ibinyobwa bya gihanga.
Muri iki gitaramo uzaba ari umwanya wihariye kuri Cecile Kayirebwa wo kuzataramira abakunzi b’umuziki gakondo mu ijwi rye ry’umwimerere.
Muri iki gitaramo, hari abahanzi Kayirebwa yifuje ko bazafatanya mu kwizihiza iyi sabukuru no gususurutsa abantu. Aba akaba ari: “Mani Martin, Massamba Intore, Gakondo Group, Mighty Popo ndetse n’abandi bashobora kuzatungurana.
Mu kwitegura iyi sabukuru, Kayirebwa yakloze album y’indobanure yise « Imyaka 30, Inganzo ya Kayirebwa ». Iyi ikaba iriho indirimbo 6, imwe imwe kuri album muzo yari yarakoze mbere ariko noneho zose zikaba ziri no mu buryo bw’amashusho.
Kubifuza kujya muri iki gitaramo, amatike ari ku isoko guhera kuwa 11 Werurwe 2014, imyanya iteganyijwe ikaba ari 500 gusa. Itike yo kwinjira kuri buri muntu ni amafaranga y’amanyarwanda 10 000 naho ku mugabo n’umugore cyangwa abakundanda (couple) ni amafaranga ibihumbi 15 000 by’amanyarwanda.
Ku bantu bari hamwe bagera kuri 6 bashobora kugabanyirizwa niba bashaka kwicara ku meza amwe bakazishyura amafaranga ibihumbi 50 aho kuba 60 by’amanyarwanda.
Itike zigurishirizwa kuri Hotel des Milles Collines mu Kiyovu, Kuri Tele10 Group ku Gishushu, no kuri German Butchery kuri MTN Centre i Nyarutarama.
Mu rwego rwo kudacikanywa n’imyanya abashaka kugura mbere amatike bashobora kwandika ubutumwa bugufi (sms) cyangwa bagahamagara kuri +250783114166.
Mu myaka 30 kayirebwa amaze aririmba amaze gushyira hanze album 6 zagiye zinakundwa cyane zigera kuri esheshatu arizo: Interuro, Intambwe, Ubumanzi, Intego, Ubumanzi n’Amahoro.
Reba ikiganiro IGIHE iheruka kugirana na kayirebwa:


text:
Ubutumwa bwa le 09.05.2020
Hari ibintu 3 by´ingenzi mu kubaho ubuzima bunesha: Kwizera,ibyiringiro n’urukundo(1abakorinto13: 13) ko biri mubintu bigomba kuturanga nkabakiriye Kristo,twagarutse kenshi ku Kwizera icyo aricyo(abaheburayo 11:1-3,6)…
-Nidukunda Imana tuzakurikiza n’amategeko Yayo.
-Ukwizera kuduha kwakira urukundo Imana yadukunze ubwo Yaduhaga umwana Wayo Kristo
-Ukwizera kuduhesha imbaraga zo guhanga amaso ingororano dutegereje kuzahabwa, bikaduha kwihangana muri byose.
-Ntukibagirwe ibyo Imana yagiye igutabaramo kuko nibyo bizajya bikwibutsa kandi bigufasha kunesha umunsi ku wundi kugeza ku bugingo.
-Yesu yaduhumurije ko yanesheje isi natwe abana natwe muri byose ducamo(Yohana 16:33)nk’abana b’Imana ntabwoba tugomba kugira kuko tuziko arikumwe natwe.
-Ntugacibwe intege nabantu ugumye ku kwizera kwawe(1 Samuel 17:31-47)Dawidi ari abavandimwe cg umwami bagerageje kumwereka ko adashoboye ariko we yanga kureka ukwizera yarafitiye Imana kuko yibukaga uburyo yamutabaye.
–Ibyakozwe n’intumwa 16:23-28 Pawulo na Sila nubwo bahowe ubutumwa bwiza bakabafunga baboshwe ntago babigize icyitwazo cyo gucika intege ahubwo barasenze bahimbaza Imana bahabonera gutabarwa,imiryango ya gereza irafunguka.
-Kugira ngo tuneshe tugomba kugira ibyiringiro,ntitugarukirize amaso hafi mubyo ducamo kuko byose duhura nabyo Imana iba ibizi na mbere yuko biba,nkuko yarekeye satani Yobu akageragezwa ariko yarikumwe nawe muribyo bigeragezo kuko Yobu ntacyaha yakoze.
-Mukunesha kugera kwiherezo hari ingororano yo kuzambikwa ikamba ry’ubugingo(Ibyahishuwe Yohani 2:7-11;3:5-6)tugomba kugira ubuzima bwo kwiyeza, icyiza tukineshesha ikibi niho tuzakira urupfu rwa kabiri.


text:
Amasengesho ni ikintu cyoroshye, ariko benshi kuri twe tunanirwa kwakira inyungu zayo kuko tudasenga. Abenshi dutekereza ko ari uguta umwanya twakabaye dukora ibindi bizatugeza ku nzozi no ku ntego zacu. Ese ibi bifite agaciro kurusha isengesho?
Urubuga rwa Christian today rivuga ko abeshi muri twe twagiye twigishwa mu matorero yacu ko isengesho ari ukuganira n’Imana. Ibyo niko kuri, kandi nkuko byavuzwe iyo tubaho tudasenga hari amahirwe menshi tuba turi kwibuza ava mu mubano tuba dufitanye n’Imana.
Hari abagabo n’abagore benshi bavugwa muri bibiliya basengaga, kandi abenshi muri bo basengaga iminsi yose kandi no mu gihe babaga bari mu bibazo cyangwa se mu gihe cy’ibyishimo ntago bacogoraga gusenga.
Ise ni iki kibaho iyo tudasenga?
Iyo tudasenga twisanga dufite ingorane nyinshi.Yakobo atubwira ko kubera ko tudafite ibyo twifuza, dukora ibishoboka byose ngo tubone ibyo twifuza. Niyo mpamvu no kwiba bibaho.
Umuturanyi wawe afite ubutunzi udashobora kuba wabona. Ushatse kubugira ibyawe bigatuma witeza ibibazo nawe ubwawe utabasha gukemura rimwe na rimwe ukanafatwa. Ariko iyo usenze, ushobora guha Imana icyo cyifuzo kandi yo ntiyakwemerera ko ugerageza gutwara ibya mugenzi wawe. Iyo tuganiriye n’Imana mu isengesho ryacu tugomba kuyisaba ibyo twifuza maze tugategereza.Imana yaguha ibyo ushaka kandi ukunda. Irakuzi kuruta uko wiyizi kandi niyo yaguha ibyishimo biramba utigeze.
Ntabwo tubona ibyo dushaka
Ukundi kuri ni uko tutabona iyo tudasabye. Yesu Kristo yaravuze ati usaba azahabwa, ushaka azabona kandi ukomanga azakingurirwa. Ntago twateganya kubona ibivuye ku Mana kandi tutabisengeye.
Ni byo koko Imana ikunda guha abantu umugisha inabatunguye, ariko irashaka ko tuyifungurira imitima yacu maze tukavugana nayo. Kandi iyo tuganiriye nayo tugasabana nayo nibwo tubona ingororano zacu.(Abaheburayo 11:6)
Twitandukanya n’Imana
Niba koko dukunda Imana tukayizera, kuki tudasenga? Iyo dushize umutima wacu mu gutekereza iby’isi gusa tuba turi kwitandukanya n’Imana.
Birashoboka ko bamwe Babura amagambo yo kuvuga mu isengesho kubera ko baremerewe n’ibibazo byinshi cyane, bigatuma banajya kure y’Imana.
Zaburi 77:2-4 yanditswe n’umuntu wari mu bibazo avuga ko mu gihe cy’ibibazo yabonaga Imana kandi ntiyacogoraga gusenga. Natwe rero tugomba kubwira Imana ibibazo byacu n’uburyo dushaka ko bikemukamo. Nidusenga tuyisaba izadufasha. Kuki tujya kure y’Imana kandi turi mu gihe cyo kuyikenera.


text:
21/01/2018, Yanditswe na Augustin Karamage, Théogène Mugenzi na Nsabimana Evariste
Abanditsi batatu bishyize hamwe batwandika iyi nyandiko twise ”Amateka y’amashyaka mu Rwanda: umuco uzirana n’«ubumuntu» burimo ubuntu”. Mu mvugo ijimije kandi yuje ubusizi, baragaruka ku kibazo cy’amateka y’amashyaka mu Rwanda; aho berekana ko ”amashyaka” na ”demokarasi” ari umuco-mvamahanga abanyarwanda bamiraguye bunguri, ubu ukaba ubabereye nk’«intore» cyangwa se akamanyu k’umutsima kabahagamye. Mu isesengura ryabo, barerekana ko ikibazo gikomereye abanyarwanda ubu, ari uko ”Umuco wa politiki mu Rwanda ugandiyemo Impilikanyi n’ubwo hakunze kuvugwa Impirimbanyi”. Bakomeza berekana ko uyu muco wo ”guhirikana” ushingiye ahanini ku ishyari risa….
Amashyaka yadutse mu Rwanda mu mwaka w’i 1959 akaba yari ahatse «impinduramatwara» mu myumvire no mu miyoborere (Revolisiyo) yabaye muri uwo mwaka.Yavutse ari ”inyabutatu” nk’uko mu mibereho y’abanyarwanda baranzwe no kubaho mu Butatu bubyarwa n’Abatwa, Abahutu n’Abatutsi.
Bishobora kwumvikana ko iyo nzira yashoboraga guha ireme amashyaka iyo bene ubwite baza kubanza kujya impaka bagamije kwumva icyo ”ishyaka” rihatse kugira ngo bacyinjize mu muco wa Politike mushya; maze uhinduke kandi uhirike (mu mutuzo nta kugonganisha cyangwa kuryanisha abantu) ya myumvire ya cyimeza.
Amashyaka yayingayingaga ane mu muco wa politike ushingiye ku ihame ry’ILIVUZUMWAMI;iyo myumvire ukaba uyisanga no muri uyu mugani: «Ibihanga bibiri ntibitekwa mu nkono imwe». Aho kubumba inkono ivuga y’INGANZAMARUMBO ngo habe hajyamo na bine, ahubwo habumbwe urwabya rutagishoboye no kubumba igihanga kimwe.
Kubera iyo myumvire abarwanashyaka [b’icyo gihe] ntibari bagishoboye kurwana ishyaka, ahubwo wasangaga basa n’abarwana ishyali, ubujyakera likazabyara Ishyano.
Uwo mugogoro ugoye wokamye politike y’amashyaka mu Rwanda. Ishyari rishyiraho umwete maze iry’indoha [MDR PALEMEHUTU] riroha andi mu nda, ay’ingwagwane yo agwa iyo gihera.
Gutaha mu ishyaka
Aho gushingira ku Ntekerezo ya politike ihuje n’imyumvire y’umuntu, ahubwo byabaye ”Ubuhungiro”, abantu bamwe baza kwihindura ukundi ari nko kwigura. Iyo ngiro yototera Rimwe gusa, ritavugirwamo kugeza ubwo ryabaye nk’iryuzuye maze rigasesa. Ababirundutse ku rugara rwaryo aho kwisuganya ngo biremareme ahubwo buhanya basubira iyo banzwe.
Inkuba y’uwa Gatanu Nyakanga
Ni bwo Inkuba yakubise biba byibagiranye, ihirika Repubulika ya mbere nayo yari yarahiritse Ingoma ya cyami, bikibutsa ibyacikiye ku Rucunshu mu mwaka w’i 1885.
Umuco wa Politike mu Rwanda ugandiyemo Impilikanyi n’ubwo hakunze kuvugwa Impirimbanyi. Umuntu asuzumye iyi myifatire yayisangamo Ishyari risa; naho Ishyaka ryarahondobereye.
Dore rero umuco wa politike wizinze ukaba Uruzingo, mbese nka Nyamwihine yihiniye kuri Rukumbi: U Rwanda rwabaye nka wawundi ngo urota nabi bukarinda bucya.
Inkuba irakubise aho kwamuka, amababa yayo iyakunjika muri Rukumbi kandi Ishyaka rimwe Rukumbi iyo ridakunguye rirakumbanya. Ryadukana agahenge kaje guhangurwa n’Intambara yabaye intandaro y’Amashyaka, si ukuvuka ararumbuka.
Inkubiri y’amashyaka muri 1991
Ku munsi w’ihamure ntawaruhije ajya guhamura. Inkubiri y’amashyaka yahubutse nk’inkuba zesa yoga u Rwanda iraruvuyanga, ivuza impanda impande zose, ugasanga ”Umugambi ugamijwe ari Uguhirika”. Abo ku mpembe barahagira aka wa munyanzara wasanguye bamuramiza uruho rw’amazi aho guhembuka agahita ahwana.
Intambara mu mashyaka
Inkomati mu mashyaka ni yo isa n’iyayikorangije maze ihita ikora mu nkaba. Aho kugira ngo asangire ingendo ijyana u Rwanda i Bumuntu, yimika ubwiko, asumba ubuvandimwe, uhuye n’uwo badahuje ibitekerezo, ubwoko cyangwa se isura akamuhutaza. Ishyaka Rukumbi mu mashyaka birihanukira birihamya.
Benamashyaka babura icyo babikoraho. Ashoboye kworoherana arwanira Guhirika mukuru wayo [MRND]; Intambara ibyumva nk’ejo nayo ati ngwino.
Isunikiramo Ubwenge bw’Umunyarwanda iti dore Umwanzi nimuhaguruke tumwese maze ahasigaye u Rwanda rube u Rwanda. N’agatsinda ni umwicanyi aho intumbi izajya iboneka muri uru Rwanda ntimukabaze !
Umugambi w’ubugambanyi urikira, urasoma uracurura ahasigaye ucuruza ubugome n’urugomo bifata intera mu guteranya abanyarwanda.
Ntibyatinze hakubita «inkuba y’inkunguzi»; ikora u Rwanda mu nkoro, iraruhombora, ruhinduka UMUTUKU, ruba murangara urangaye, ya mashyaka apfa urw’itatabya, apfira mu Rwanda na rwo rwapfuye.
Urwishe ya nka ruracyayirimo
Rugize ngo rurijajara, rujajaba rugana amashyaka, abarugaruje uruhembe rw’umuheto, amashyaka arabasema bati aho kurwana ishyaka tuzakotana maze barakotana biracika.
Nyirumuheto yihetsa ”Umuryango” urya amashyaka, awuhagamye ahinduka urwitwazo ngo ahore mu gikondorero cy’«Umuryango».
Ukora mu Nganzo wenda Ubwenge ubwegereje umuheto uraruhetura, rwose uko rwakabaye urarwogoga, urarutitiza no kuri uyu munsi wa none ni ”inteme”. Ahasigaye ”Umuryango” umera amahembe munsi yayo haba amabinga ngo uhore ubinga amashyaka i Rwanda.
Rukumbi ibaye imbata i Rwanda ndetste ihabaye ”Mbatama” ikazakokorwa n’imana ikoze umurayi. Iy’ubu ntabwo yatsinsuye ngo isase bugari, isigare yihirika nk’umurebe mu nzogera, yigize ”Musumbazose” maze uduhera iraheraheza ngo ijye ibona uko itwicundira hejuru. Ubu iratambisha intemeri aho gukangura irakungura, gukumbanya byo ni wo murimo aka wa mugani ngo ”inzira yanyereye ntiyuma”.
Ishyaka uko ryakagombye kuba riteye
Ishyaka ribyarwa n’ishya rikaza ari imvubo y’amahirwe, rihatse ineza n’umunezero, ririmo urwuri n’urwunguko, rikaba rituye mu mutimanama muzima, utunze kubaho kwa ”Muntu”, uharanira amahirwe n’imigisha y’«inkurakibi». Ni muri urwo rwego iyo abantu bagobotse umuntu, bakamutera inkunga, bakamukubita ingabo mu bitugu, bakamuha umuganda akubaka, agatunga agatunganirwa, bavuga ko bamurwaniye ishyaka.
Ishyaka muri ”Politike” ni inganzo y’imigabo n’imigambi by’«abanyamarere» biyemeje gushyira hamwe ngo baterure igihugu bagicyure i Bweramigisha. Ni ingoma y’imbaturamuntu ; igira ngo ahaguruke ahagarare, atinduke, atimbire, atumburuke, ashinge ahamye, avugane ivogonyo, yivovote, ashirukanye ashakishe inzira nzima uwitwa umuntu akwiye kuboneza kugira ngo arimbanye, arimbure ikibi, ahashye icyago ahoshe amahano, ahangire ”ubumuntu” ikibanza maze buture, abuhe ibanze areke bubanze.
Nyirintambwe iruta iy’intore, «Umugiramana» urangwa n’ishya, ishyaka akaryimika mu gituza, ishyari akaryoya akaryohera ngo ejo ritabyara ishyano mu Rwanda. Ni Umurwanashyaka w’ingenzi, ukubita urwango akarwamurura, wambaye umwambaro w’ubumanzi, uhorana Imana muri gahunda ngo imuhe ingabire ddengakamere, amere ubutwari ubu bw’igitwiko bumuha kwikorera umutwaro urimo amahango ahanga ”Kubaho” ; ni ”ubumuntu” burimo ubuntu ; buzira kwikanyiza mu bintu ; ni urugwiro rusesuye uru rutagwira inda nk’abatindi ; ni umutungo utunga muntu ngo akomere yumve ko ari umuntu, ishema rimwoge umubiri wose, agire igikundiro kimuranga, yigire, yihe, yihaze.
Kwishyira akizana abitunge, bibe Umutungo mu muco atwaye ; Umuco wa Politike awupyisure, awugire Umwimerere utajorwa, uzira kwica ukazira kwaya, uzira kwandagara no kwandavura, ukazira kwenderanya no kwanduranya ; akawutuza mu gituza nawo ukamutuza mu Rwanda.
Kurwana ishyaka…
Ni uguhaguruka ugashinga ugahamya, ugira ngo ejo udahuga ukarwana ishyari kuko rishyira kera rikabyara ishyano. Ni ugukenyera ugakomeza, ukiha imbaraga ndengakamere ngo uboneze ingingo z’indongozi, unihura ijambo rizira ivebo, ndavuga umuvanda utagira inenge, ukabura umuntu akaza wese, akabona u Rwanda akarwegera, akarujya mu nda akarwumvira, maze akaruhobera akaruhuza agira agiti « Uraho Rwanda rwanjye, uri uwanjye turi Mahwane ; kuva ubu nitwa Umwenegihugu, ndi Nyirurwanda ndurimo wese na njye rukambamo buri iteka, ntawe urumvutsa kirazira i Rwanda ».
Mbonye umugambi utagamuburuzwa, ku ikubitiro ari iwacu, kuri Gakondo aho nkomoka, ni aho nicaye nkahatura, hakanturamo tukabana, nkahaba imbata itabaturwa, aho ”abakurambere” babaye, bakahatura bakahataha, mbarimo iyo batuye, ubu turatunye turabana.
Ubutaka bwanjye ni wo Mutungo, ni wo Mutongo w’«abakurambere» na bo bakomora kuriGakondo bakondewe n’Imana ; none rero Butaka bwanjye, urataka nkwumva n’iyo naba ndi mu rinini ngomba kwicura ngacuranga ngira ngo udacura icyuna nkabura intama n’ibyuma.
Dore igihango kidahanga ugitatiye « Butaka bwanjye sinkuvutswa n’umugore, sinkuvutswa n’umugabo, sinkuvutswa n’umutwa sinkuvutswa n’umuhutu sinkuvutswa n’umututsi, sinkuvutswa n’umuzima n’umuzimu ntakumvutsa ; ndagira ngo rero nkugumbire nk’umubyeyi wugumbira ikibondo ; nkwegere nkugane ngira ngo umpereze umuganura ; nkugane nkwegere nkubugabuge maze nguterure ngutuze mu gituza nawe untuze mu Rwanda ».
Umurwanashyaka arangwa n’«ubupfura, urugwiro n’ubumuntu»; azira kwandagara, kwenderanya no kwanduranya ; yirinda kurwana ishyari kuko rishya rishyira Ishyano. Nimucyo turwane ISHYAKA, twoye kurwana ISHYARI


text:
0 total views
Umukunzi wacu twise Jessica yatwandikiye adusaba ko twamugira inama ku kibazo gikomeye afite kijyanye na muramu we ushaka ko baryamana nyuma yo kumusanga mu cyumba yambaye ubusa.
Yagize ati “Ubwo umugabo wa mukuru wanjye yari avuye muri siporo ari ku Cyumweru yamboneye ubwambure none ubu isaha ku isaha arimo kuntesha umutwe kugera n’aho ansanga mu cyumba ndaramo.
Icyo gihe mukuru wanjye yari akiri mu bwogero njye nari ndimo kwisiga amavuta, ndi muri icyo cyumba babanamo n’umugabo we. Ubwo umugabo we yavuye muri siporo asunika urugi nzi ko ari mukuru wanjye nk’ubitwa n’inkuba nsanze ari umugabo we.
Ntacyo nikangaga kuko mukuru wanjye we ni ibisanzwe, ntacyo namuhisha cyangwa anyishishe, twarakuranye, turarana, ntacyo atanziho, nanjye ntacyo ntamuziho, umugabo we yarambonye wese, haba imbere, yewe n’inyuma ubwo nahindukiraga mfata isume.
Gusa ako kanya yabuze icyo akora, asubira muri salon ariko nta cyo atabonye pe! nirinze kubibwira mukuru wanjye kandi n’umugabo nta kintu yamubwiye, mbese ntabwo mukuru wanjye yigeze amenya ibibaye.
Kuva uwo munsi uyu mugabo akomeje kumbwira amagambo y’uburaya, mbese yahise antinyuka kandi ubundi nta bintu birebana n’imibonano mpuzabitsina yajyaga anganiriza.
Bisigaye bigera ku kagoroba akampamagara ambaza aho ndi, asigaye ashaka kunsohokana asize umugore we mu rugo, asigaye ansanga mu cyumba ndaramo akandyama iruhande nk’iyo abonye umugore we adahari.
Mbese ndabona ari umukino utoroshye urimo gukinirwa mu nzu imwe, gusa natinye kugira icyo mbwira mukuru wanjye kuko nkeka ko yabigiraho ikibazo akaba yanyirukana kandi naburaga igihe gito ngo nirangirize ishuri.
Mungire inama, ese mukuru wanjye nemere mubwize ukuri, burya umugabo ugeze aho ashaka kugukabakaba agusanze wicaye no muri salo biba byageze kure, arimo gucunga ku jisho umugore we akaba angezeho ariko nkamunanira.
Namubwije ukuri ko ntahemukira mukuru wanjye, kuko kumusenyera nanjye byangiraho ingaruka no mu muryango, inama zanyu ni ingirakamaro.”
POSTED BY EMMY KURI RWANDAPAPARAZZI.RW/TV
1,556 total views, 4 views today


text:
Urubyiruko rw’abakorerabushake rwahaye inka umuryango w’uwaguye ku rugamba rwo kubohora igihugu
Urubyiruko rw’abakorerabushake rwo mu Karere ka Kicukiro rwahaye inka Furaha Jolie, wabuze umugabo witabye Imana aguye ku rugamba rwo kubohora igihugu, iyo bise inka y’Ubumanzi.
Uwizeyimana Eric, umuhuzabikorwa w’urubyiruko rukorera mu Karere ka Kicukiro aganira na Kigali Today yavuze ko ari igikorwa ngarukamwaka kuva muri 2013 urwo rwego rwajyaho, aho bagira ukwezi ko gukora ibikorwa ngarukamwaka by’ubwitange bigahurirana n’itariki ya 01 Ukwakira 2021, hizihizwa umunsi wo gukunda igihugu.
Akomeza agira inama urubyiruko yo gukomeza gusigasira igihango, rutera intambwe mu ya bakuru barwo babohoye igihugu.
Furaha wahawe iyo nka yashimiye Nyakubahwa Perezida wa Repubulika y’u Rwanda, Paul Kagame, ndetse na Komisiyo ishinzwe gusubiza mu buzima busanzwe Ingabo zavuye ku rugerero, yo yamwubakiye inzu ndetse akaba yaramaze kugarura ikizere cy’ubuzima.
Mu Kwizihiza uwo munsi, Hon Izabiriza Mediatrice na we wawitabiriye, yatanze ikiganiro cyibanze ku nsanganyamatsiko igira iti "Umuco w’ubwitange mu murage w’ubudaheranwa", aho yasabye urubyiruko gukomeza kwitanga mu bikorwa by’iterambere ry’igihugu rukagera ikirenge mu cy’abitanze bakabohora igihugu.
Kwizihiza umunsi wo gukunda igihugu ku rwego rw’Akarere ka Kicukiro byabereye mu Mudugudu w’icyitegererezo wa Ayabaraya mu Murenge wa Masaka, bihurirana no gutangiza ukwezi kwahariwe ibikorwa by’ubukorerabushake n’ukwezi kwahariwe kuzirikana ubumwe n’ubwiyunge.
Inka urwo rubyiruko rwahaye Furaha ifite agaciro k’ibihumbi 700 by’Amafaranga y’u Rwanda, bakaba ndetse bishyuriye ubwisungane mu kwivuza abantu 166, buhagaze ibihumbi 500.000Frw.
Reba uko iki gikorwa cyagenze muri iyi video:
Ibitekerezo ( 3 )
Mwarakoze nkotanyi mwitamgiye urwababyaye mukitanga mutizigama mukasiga ubuzima muharanira ko abato bazabyiryuka bazaba mu gihugu cyiza mwifuzaga imbaraga z’igihugu zubaka vuba nkurubyiruko tugomba gusigasira ibyiza mwaharaniye tubizeza ko tutazihanganira uwatoba cyangwa ngo akinire mu byuya mwavuye mubohora igihugu abakorerabushake ubuziraherezo mu musemburo wimpinduka zicyiza
Nibyiza kd nibyigikundiro nibyo tutarakora tuzabikora gukundigihungu nihamye Kandi dukomeyeho.
Gukomeza kuzirikana abitanze bakabohora u Rwanda bituma nkomeza kumva ko mfite inshingano zo kurinda ibyagezweho nkaharanira no gukora ibyiza bituma dusigasira ibyagezweho no guhanga ibishya tugamije guhindura imibereho y’umuturage ika myiza kurushaho twubaka u Rwanda na Afurika twifuza.
Tuzirikane intwari zitangiye u Rwanda.


text:
Amateka yaranze intwari yo kwizera Robert Murray M’Cheyne
Yanditswe na: Ubwanditsi2020-09-22 09:47:09
Hari imvugo igira iti:"Ntabwo imyaka y’ubuzima bwawe ariyo iifite akamaro, ubuzima ubamo muri iyo myaka nibwo bugira akamaro" Iyi mvugo yibanda ku buzima bwa Robert Murray M’Cheyne wapfuye afite imyaka 29 gusa, ariko imirimo yakoze mu gihe cye yamuhesheje kuba intwari yo kwizera, yari umumisiyoneri, ndetse akaba n’umupasiteri mu itorero Presibiteriyene. Kugeza ubu, turacyamwigiraho byinshi.
Robert M’Cheyne yavukiye Edinburgh muri Scotland Kuwa 21 Gicurasi mu 1813 yaranzwe no kwizera Kristo ku rwego rwo hejuru, Robert yize neza kandi yabaye umunyeshuuri w’intangarugero muri Kminuza ya Edinburgh. Yize ubuzima n’imibereho kandi mbere yo gukizwa, ibyo byose yabikoraga atitaye ku Mana n’ubuuzima bwo mu mwuka. Robert yapfuye ku wa 25 Werurwe 1843 afite imyaka 29.
Ibintu byose byarahindutse mu 1831, igihe David, mukuru wa Robert yapfaga afite imyaka 27. David yabayeho afite agahinda gakabije ariko mbere yo gupfa kwe yabonye amahoro atangwa na Kristo maze atangira gusengera murumuna we.
Igitangaza cyabaye kuri Robert ni uko yatangiye kwibaza ku buzima bwo mu mwuka ndetse atangira kujya mu rusengero aho babwiriza ijambo ry’Imana. Bidatinze yemeye Kristo nk’umwami n’umukiza ndetse asaba kujya muri Minisiteri y’itorero rya Scotland. Yatangiye amahugurwa agendanye na tewolojiya muri Edinburgh.
Arangije amahugurwa, M’Cheyne yabaye umuyobozi wungirije mu itorero ryari hafi ya Falkirk. Mu 1836, nyuma y’igihe kitarenze umwaka, yimukiye i Dundee nk’umuyobozi w’itorero rya Mutagatifu Petero (St Peter). Byari ibintu bitoroshye kuko yari agiye mu karere gakennye cyane. Robert yahuye n’ubuzima butamworoheye kandi ashobora kuba yari asanzwe arwaye igituntu. Mubyukuri ubuzima bw’aho hantu ntabwo bwamubereye bwiza.
Bidatinze, byagaragariye itoero rye ko ari umuyobozi udasanzwe. Mu busore bwe, M’Cheyne, yari umubwiriza ufite imbaraga, inyigisho ze zari zishingiye kuri Bibiliya, yarangwaga n’’impuhwe, ndetse yavugaga neza kandi yitonze. Ni umubwirizabutumwa wagize impinduka zikomeye mugihe cye. Robert yari umuntu wari uzi Imana ku giti cye kandi akabigaragariza abantu bose.
Yakoranye umwete nk’umupasiteri, buri gihe yasuraga ingo akigisha kuri Kristo, kandi aho bishobotse akandikira abantu inzandiko. Ubuzima bucye yari afite bwamutegekaga gufata igihe cyo kuruhuka agasenga , agasoma ibyanditswe byera no kwandika inzandiko. Ibihe nk’ibi byarushijeho kumwumvisha ko afite imyaka mike yo kubaho bituma akora umurimo we vuba.
Biroroshye kwiyumvisha M’Cheyne nk’umugabo ukomeye. Ukuri guhari ni uko uyu musore yakundwaga cyane n’itorero rye n’inshuti ze nyinshi, harimo n’abakozi bagenzi be. Ntiyigeze arongora, ariko mbere yo gupfa yari afite umukunzi cyangwa fiyanse.
Mu 1839 M’Cheyne yoherejwe, hamwe n’abandi bamisiyoneri batatu, muri Palesitine mu rugendo rw’amezi umunani. Mugihe M’Cheyne atari ahari , mu itorero rye habonetse gukanguka n’ububyutse bukomeye. Habayeho guhinduka kwinshi no guhembuka byimbitse ku bari basanzwe ari abakristo. Iki kirere cy’ububyutse cyakomeje mu myaka yose y’ ivugabutumwa rya M’Cheyne mu itorero ryitiriwe Mutagatifu Petero.
Robert M’Cheyne yakoze umurimo uhambaye, yabaye umubwirizabutumwa, yanditse inyigisho zitandukanye zishingiye kuri Bibiliya, indirimbo ndetse n’ibitabo bitandukanye harimo: "A Basket of Fragments", "Mission of Discovery", "The Glory of the Christian Dispensation", "The Deeper Life" n’ibindi byinshi.
Mu 1843, afite imyaka 29 y’amavuko, bivuze ko yari akoze imyaka irindwi muri Minisiteri y’ivugabutumwa , yafashwe n’indwara ya typhus apfa kuwa 25 Werurwe 1843. Kubera impinduka zikomeye yagize mu muryango mugari, ababyeyi bemeye icyifuzo cy’abakristo cy’uko Robert ashyingurwa hafi y’itorero ryitiriwe Mutagatifu Petero muri Dundee. Yashyinguwe tariki 30 Werurwe 1843 umuhango wo kumushyingura witabiriwe n’abantu barenga ibihumbi bitandatu.
Urupfu ntabwo rwahagaritse impinduka M’Cheyne yagize ku muryango mugari. Mu myaka ibiri, Andrew Bonar, incuti ya bugufi ya Robert, bakoranaga muri Minisiteri y’ivugabutumwa, yasohoye igitabo yise"The Memoir and Remains of the Rev. Robert Murray M’Cheyne" bishatse kuvuga ngo "Ubwenge n’ibyasigaye by’Umushumba Robert Murray M’Cheyne". Ibyasigaye bavugaga ni inyigisho n’inzandiko yanditse. Uku kwandika iki gitabo ni igikorwa cy’umwuka cyafashije benshi harimo n’abo muri iki gihe cyacu.
Gusoma ibya M’Cheyne ni ugucishwa bugufi. Ni irihe banga ry’ivugabutumwa rye ridasanzwe? Urufatiro rwari ubumenyi bwe no gukunda Bibiliya. Hano M’Cheyne yahaye isi umurage w’ingenzi wo gusoma Bibiliya yose mugihe cy’umwaka umwe. Iyi gahunda umuntu wese akwiye kuyigerageza kandi birashoboka rwose.
Nyuma y’umurimo udasanzwe wa M’Cheyne. Reka turebe ibintu bine by’ingenzi dukwiye kwigira kuri Robert M’Cheyne
1. Robert yari umukiranutsi: Gukiranuka bishobora kuba bitavugwaho muri iyi minsi, ariko cyari ikintu cy’ingenzi kuri M’Cheyne. Yanditse agira ati:"Ikintu cy’ingenzi abantu banjye bakeneye ni ugukiranuka kwanjye" "Imana yaranyejeje ubwo yambabariraga ibyaha". Yagira inama ababawiriza ubutumwa bwiza kurangwa no gukiranuka mu buzima bwabo bwose. Robert ntiyigeze ashaka ubuhanga mu kumenya Kristo, ahubwo yashatse kuba nka we.
2. M’Cheyne yari umunyamasengesho: M’Cheyne yagiraga igihe kinini cyo gusenga mbere yuko akora ikintu cyose ku munsi. Kuri we gusenga ntabwo byari inshingano, ahubwo byari umunezero; yakundaga urukundo rwa Kristo. Yiyumvishaga ko arimo gusengerwa aho yagize ati:"Iyaba numvaga Kristo arimo kunsengera, sinatinya abanzi miliyoni, ariko Yesu arimo kunsengera".
3.M’Cheyne yari umuntu wagiraga imyumvire myiza: M’Cheyne yari afite ubushishozi bwimbitse ku Mana no ku bantu. Yari umuntu ushishoza mu kubwiriza kwe; gutahura ibyo itorero rye rikeneye, kubyumva no kubyigisha. Uurugero, yari azi neza ko akunda kwisuzuma cyane muri we, aribwo yanditse ati: "Uko wirebye ubwawe, reba kuri Kristo incuro icumi". Ikirenze byose ariko, yari asobanukiwe ukuri kw’ijuru, cyane cyane ko urupfu rwegereje n’ikizakurikiraho nyuma. Niho yanditse agira ati: "Baho ubuziraherezo, hasigaye iminsi mike kandi urugendo rwacu rurarangiye".
4. M’Cheyne yari umuntu wagiraga ubwitange: Mubyo yakoze byose yagaragaje ubwitange budasanzwe kandi yaranditse ati: "Sinigeze mbyuka mu gitondo ntatekereje uburyo nshobora kuzana abantu benshi kuri Kristo".
Muri macye Robert Murray M’Cheyne yari umuntu utangaje. Mubyukuri ntiyigeze abwiriza Kristo, ahubwo yerekanaga Kristo bivuze ko yitwaraga nka Kristo bigatuma benshi bahinduka bakakira Yesu nk’umwani n’umukiza w’ubugingo bwabo.
Umva Amateka yaranze intwari yo kwizera Robert Murray M’Cheyne


text:
Ntibizanzwe: Mu rwego rwo kugabanya imvune ya mwarimu icyumba kimwe k’ishuri hagiye gushyirwo abarimu babiri
Ikigo k’Igihugu cy’Uburezi (REB) gitangaza ko mu rwego rwo kugabanya imvune umwarimu agira yigisha abana benshi usanga barenga 46 mu cyumba kimwe k’ishuri, hari gahunda yo gushyira abarimu babiri mu cyumba kimwe k’ishuri.
Ikigo k’Igihugu cy’Uburezi (REB) kivuga ko giteganya gushyira abarimu babiri mu cyumba kimwe k’ishuri, cyane cyane ku bigo bigaragaramo ubucucike bw’abanyeshuri kandi nta n’ibyumba bihari byo kubagabanyirizamo.
Ikibazo cy’ubucucike mu mashuri kiganje cyane cyane mu mashuri abanza giteye inkeke, cyane ko cyakomeje kugarukwaho hirya no hino mu gihugu bitewe ahanini n’umubare munini w’abanyeshuri utajyanye n’ingano y’ibyumba by’amashuri cyangwa umubare w’abarezi, usanga abana biga nabi ndetse bikavuna abarimu.
Umuyobozi Mukuru w’Ikigo w’Igihugu cy’Uburezi Dr. Ndayambaje Irénée yatangarije Umunyamakuru ko hatekerejwe gushyira abarimu babiri mu cyumba kimwe k’ishuri mu gihe abana ari benshi barenga umubare uteganywa w’abana nibura 46 mu cyumba kimwe kandi nta kindi cyumba gihari cyo kubagabanyirizamo.
Agira ati “Ibipimo biteganya ko umwarimu umwe mu cyumba kimwe k’ishuri adakwiye kurenza abanyeshuri 46 akurikirana. Ariko hari aho usanga bagera kuri 60 ndetse kugera kuri 70 mu cyumba kimwe bikabangamira uburyo abakurikirana bose. Iyi ni yo mpamvu duteganya kuba twashyira abarimu babiri mu ishuri rimwe kugira ngo mu gihe umwarimu umwe arimo kwigisha undi abe akurikirana niba abana bose barimo gukurikira ikigisho.”
Akomeza avuga ko umwarimu umwe adashobora kumenya gucunga ibikorerwa mu ishuri ririmo abana bagera kuri 70 mu gihe aba agomba kumenya niba bamukurikiye neza kandi bumvise .
Muhabura.rw


text:
Hashize igihe kirekire abantu basaba bashimitse ko amashyaka ya “opposition” nyarwanda yakwiyunga agafatanyiriza hamwe guhindura ubutegetsi mu Rwanda. Ababivuga babiterwa n’uko bumva byahuriza hamwe ingufu ubu zitataniye mu mashyaka anyuranye atavuga rumwe n’ubutegetsi bwa FPR. Ni icyifuzo cyiza. Ndagira ngo turebere hamwe ireme ry’iki gitekerezo n’ingaruka zacyo. Kugira ngo twumve akamaro cyangwa ingorane zo kwishyira hamwe, dutangire tureba abajya muri politiki ari bantu ki.
1. Kuki abantu bajya muri politiki?
Icya mbere ngira ngo tubanze duhigike ni ya mareshyamugeni ngo umuntu WESE wiyemeza gukora politiki abiterwa no gushaka kwitangira abandi. Ubushakashatsi bwose bwerekana ko iki ari ikinyoma. Ikimenyimenyi ni uko benshi mu bavuga ko bajyanywe muri politiki no kwitangira abandi, usanga mu buzima busanzwe wenda atari na ba bantu babangukirwa no gufasha. Ugasanga mu buzima bwabo batarafungurira umushonji n’umwe, batazi icyo kurera imfubyi ari cyo, n’ibindi. Ubushakashatsi rero bwo bwerekana ko kenshi abantu bajyanwa muri politiki n’impamvu ebyiri. Gushaka ubutegetsi (power seeking) no kurwanira ishyaka ibitekerezo byabo (policy seeking). Muri make rero, ujya muri politiki aba abifitemo inyungu. Ushaka ubutegetsi aba ashaka ibyubahiro, amakuzo, ubukire n’ibindi bijyana na bwo. Urwanira ibitekerezo aba yumva igihugu hari uburyo kigomba kuyoborwamo. Iyo abigezeho, na we yumva bimuhaye agaciro imbere y’umutimanama we n’imbere y’abandi.
Kuba abantu bajyanwa muri politiki no gushaka ziriya nyungu zombi dusobanuye, hari uwabyita inenge. Si byo. Ahubwo ni byiza. Umunyapolitiki ubyemera aba ari inyangamugayo kandi avugisha ukuri. Aba ari n’umugabo. Hari abashima ubabeshya ko ngo nta nyungu akurikiye. Rubanda irashukika. Ubwabyo ni ikibazo kujya mu bintu bitagira inyungu. Gusa rero inyungu ziri kwinshi. Ntituzigarukirize ku mafaranga n’ubukungu nk’uko bamwe babikora. Burya n’ugiye kwiha Imana muri wa muryango w’ababikira bita ku ndembe, haba hari inyungu akurikiye: umukiro wa roho n’ubugingo bw’iteka. Umunyapolitiki uvuga ko nta nyungu akurikiye, iyo atari umubeshyi aba ari indindagire. Hari na none uwambaza ati “none se uwo muntu ukurikiranye inyungu ze yagirira ate igihugu n’abaturage akamaro?”. Iyo ashaka ubutegetsi, yita ku byo abaturage bifuza kuko ni bo ba nyirabwo. Na bo rero bamuhundagazaho amajwi. Mbese ni mpa nguhe. Iyo arwanira ibitekerezo, akora uko ashoboye ngo yumvishe abaturage agaciro kabyo, bamuhe amajwi, abishyire mu bikorwa. Ng’uko uko umunyapolitiki ukurikiye inyungu bwite ahindukira akagirira abaturage akamaro.
2. Abanyapolitiki bacu wabashyira mu kihe cyiciro?
Ukuri ntikwica umutumirano, reka mbivuge. Ingorane u Rwanda rwahuye na yo ni uko rwagize abanyapolitiki badakurikiranye inyungu. Biragoye kumenya icyo bakurikiranye, ariko nshidikanya niba bo baba bakizi. Muti gute ? Duhereye ku kurwanira ibitekerezo, biragoye kumenya umurongo w’abanyapolitiki b’abanyarwanda. Umurongo wa politiki ntituwitiranye n’izina ry’ishyaka. Umurongo wa politiki ni ukugira ibitekerezo kandi abaturage bagasobanurirwa uburyo byahindura imibereho yabo. Reka ntange urugero.
Tumaze imyaka irenga 26 dufite ishyaka ryitwa PSD,ngo riharanira imibereho myiza y’abaturage. Jya rero mu giturage ubaze umuturage niba arizi. Umubaze niba yaritora n’icyo aritezeho. Ese ni abanyarwanda bangahe bazi icyo PSD yabazanira kitazanwa na FPR, PDC cyangwa PDI?. Muri politiki, umurongo w’ishyaka iyo utazwi n’abaturage (ntitwitiranye kuwumenya no kuwibonamo) uba ntawo. Ikindi kiranga umurongo uhamye w’ibitekerezo, ni ukuba uruhererekane hagati y’ibisekuru. Abiyita ibigugu muri politiki yacu mbanenga kuba nta babyiruka babagwa mu ntege. Byari kuba iyo bagira umurongo w’ibitekerezo uzwi. Bitabaye, biragoye kubajya inyuma utazi aho bagana.
Ushingiye kuri ibi, wasanga u Rwanda kugeza ubu rwaragize imirongo ibiri ya politiki: uwa Runari (UNAR) n’uwa MDR Parmehutu. Tuzabigenera akanya dusesengure iyo mirongo yombi, aho itandukaniye n’aho ishingiye. Gusa tutagiye kure, reka ntange ibimenyetso bitatu.
Iyo uvuze Runari cyangwa MDR, abantu bahita bakubita agatima ku bitekerezo n’imiterere y’ubutegetsi mbere yo kwibuka umuyobozi (Leader) runaka. Abenshi mu babyiruka ubu ushobora gusanga batanibuka abayashinze n’abayayoboye, ariko icyo yarwaniraga cyo barakizi. Iki ni ikimenyetso cy’uko muri ayo mashyaka ibitekerezo byarushaga agaciro amazina y’abayobozi. Iki ni icya mbere kiranga umurongo uhamye wa politiki.
Icya kabiri ni uko, ukoze ubushakashatsi, watungurwa n’uko abato babyiruka basobanukiwe na Runari cyangwa MDR kurusha uko basobanukiwe na PDC kandi ari yo yo muri iki gihe. Icyo ni ikimenyetso cya kabiri.
Icya gatatu ni uko ibitekerezo by’aya mashyaka byambukiranyije ibisekuru (générations). Ibya Lunari biracyariho muri FPR nyuma y’imyaka 50. Ibya MDR na byo ntaho byagiye. N’ubwo ubu nta shyaka ribihagarariye cyangwa ribyiyitirira, biraho bituje. Ikibigaragaza ni uko FPR, mu mikorere yayo, ni byo ihora yikanga, ikabihoza muri “target”. Muzarebe iyo ivuga ibya kamarampaka, rubanda nyamwinshi, ubwigenge n’ibindi byubatswe na MDR, icika ururondogoro.
Dore ikindi gitangaje abantu batitayeho. Nyuma ya jenoside, ishyaka twari twiteze ko risenywa imbere y’amategeko ni MRND, kuko yaregwaga jenoside. Nyamara si ko byagenze. FPR yihutiye gusenya MDR kuko izi ko ari yo ifite umurongo n’ibitekerezo bikomeye bishobora kuzayigora. MRND n’ubwo ubu idahari mu Rwanda, nyamara yo ntiyigeze iregwa mu mategeko ngo iseswe nk’ishyaka. Biratangaje. Ushaka rero kureba ingufu z’ibitekerezo bya MDR azarebe uburyo FPR-Inkotanyi ihora ibyikanga. Ngo ntawe utinya ijoro atinya icyo barihuriyemo. Twibutse ko FPR yatangiye yitwa RANU cyangwa UNAR mu gifaransa!
3. Itandukaniro hagati yo gushaka ubutegetsi no gushaka imyanya.
Ni byiza gutandukanya ibi bintu byombi. Umunyapolitiki ushaka ubutegetsi aba afite umurongo n’icyerekezo. Ushaka akanya aba ari umucanshuro. Ushaka ubutegetsi, agira umurongo wa politiki, agaharanira kuwumvisha abaturage ngo nibamutora awushyire mu bikorwa. Ushaka akanya, nta bitekerezo nta n’umurongo. Icyo apfa ni akanya. Akenshi, yisunga abafite ibitekerezo n’umurongo ngo arebe ko bamusagurira. Ngiyo indangagaciro ya byinshi mu byiyita amashyaka biri mu Rwanda muri iki gihe. Kuko nta murongo w’ibitekerezo, bahisemo kwiturira mu ibaba rya FPR, ngo amahanga abone ko ubutegetsi buhuriweho n’amashyaka menshi. FPR na yo yabemereye kutarisha ikiyiko, ahubwo ikajya irisha ikanya ngo hagire utuvungukira dutakara na bo bagire icyo bacyura. Iyi ndwara ariko ushishoje wayisanga no muri opposition.
- Amashyaka ya “hobe ibyansize” na “twihangire imirimo”.
Iyo abantu bageze mu buhungiro, ikibazo cya mbere bagira ni icyo kwakira imibereho mishya. Abakiri bato bo biraborohera kuko baba bakiyubaka. Abakuzeho gato, bahura n’ikibazo cyo kwibona muri sosiyete itabaha icyubahiro n’umwanya bari bamenyereye. Reba rero umuntu wari minisitiri cyangwa Jenerali akibona muri ka kumba bacumbikiramo impunzi, yakwaka akazi bakamuha ako kwakira abinjira (réceptioniste) mu nzu y’abasaza cyangwa gucunga umutekano mu isoko. Yatambuka agasanga ntawe umwitayeho kandi yari amenyeye kuramukanywa ibyubahiro. Munyumve neza nta kazi nsuzuguye. Gusa imyumvire yacu ya kinyarwanda n’uko twumva ibyubahiro biradukurikirana. Aha rero ni hamwe haturuka imisusire y’amashyaka yacu. Hari ayo umuntu yakwita “Hobe ibyansize” cyangwa“Twihangire Imirimo”. Ni ishyaka nshinga ngo ntibagirana kandi narigeze gukomera. Mba nteganya ko rimwe mu mwaka BBC izampamagara mu kiganiro mpaka, rimwe mu myaka ibiri tugakora inama, ubundi tugatanga itangazo kuri internet. Ibikorwa bya politiki bikagarukira aho. Iyo izina ryanjye barivuze nka rimwe mu mezi atandatu, numva nanjye nkiri mu ruhando ngo rwa politiki. Ubishidikanya, afate ishyaka rimaze imyaka nk’ 10 rivutse, arebe ibikorwa bya politiki rikora mu mwaka cyangwa ryakoze muri iyo myaka. Nanyomoza nzamushima. Amashyaka nk’aya ntaba agamije kurwanira ubutegetsi cyangwa se kurwanira ibitekerezo. Cyakoze rimwe na rimwe iyo akanya kabonetse ntakitesha. Ngiyo impamvu hari abarangiriza mu Rwanda kwihesha agaciro kandi nyamara batahwemaga gutuka FPR. N’abayituka ubu, ibemereye akanya, hari abarenze umwe bamanuka batakirwambaye.
Kera mu bayahudi, abanyapolitiki b’ukuri bari Abahanuzi. Umuhanuzi rero yagombaga kuba ari umuntu usanzwe yitunze. Impamvu kwari ukugira ngo hatazagira umucyurira ko yaje gushaka amaramuko. Umunsi umwe rero, Amasiya, umusaherezabitambo w’i Beteli, yigeze gushaka kubicyurira umuhanuzi Amosi. Amosi yahagaze yemye ati “mfite amasambu yanjye n’amatungo ahagije. Gusa Uhoraho yarambwiye ati bisige ujye guhanura. Ariko nari nitunze” (Am 7,14-15).
Ese ye, abanyapolitiki bacu mu buhungiro, ni bangahe bashobora gutanga igisubizo nk’iki hagize ubacyurira? Ni yo mpamvu FPR na yo ibihoza ku munwa, ibacyurira gushaka amaramuko. Opposition y’ukuri izatangira umunsi twagize abanyapolitiki bashobora nkwishongora nka Amosi, bati “twari twitunze, dufite akazi aka n’aka, dufite umwuga uyu n’uyu, ariko twarabiretse kuko twiyumvisemo umuhamagaro wo gukora politiki”. Aha rero ni ho hari ibanga ryo guhuza amashyaka ya opposition.
5. Guhuza amashyaka ya opposition.
Muri politiki, hari ibintu bibiri bituma amashyaka yishyira hamwe. Ni bya bindi n’ubundi navuze: gushaka ubutegetsi no kurwanira ibitekerezo.
Duhere ku mashyaka ashaka ubutegetsi. Ayangaya akunze kwishyira hamwe mu gihe cy’amatora. Ashobora kubikora mbere cyangwa nyuma ho gato. Mbere y’amatora, aba agira ngo adatatanya amajwi ahubwo ayakusanye ashobore kwegukana imyanya ihagije. Nyuma y’amatora, haba hari iryatsinze ariko ridafite amajwi ahagije ngo ritegeke ryonyine. Rishaka irindi byiyunga. Iri rishakisha irindi rito, rinyotewe ubutegetsi, ariko ridafite umurongo w’ibitekerezo ukomeye, kugirango ritazarigora mu guhitamo ibikorwa bya leta. Iyi ni inzira ya mbere opposition nyarwanda yakwihurizamo. Opozisiyo ishatse kujya mu matora, byaba byiza kwegeranya imbaraga. Bitabaye ibyo, kwiyunga wasanga ntacyo byunguye cyane.
Mu buryo bwa kabiri, amashyaka arwanira umurongo w’ibitekerezo yo ashobora kwiyunga igihe icyo ari cyo cyose. Iyo abonye imirongo n’icyerekezo bijya hamwe, hari ubwo ahitamo gukorera hamwe kuko aba yegeranye mu myumvire. Iki rero ni cyo kibuze mu mashyaka ya opposition nyarwanda. Twatangiye tureba uburyo umurongo wayo wa politiki udasobanutse, amwe ndetse akaba atanawugira. Iyo rero abantu bavuga kwishyira hamwe, baba birengagije ko abishyira hamwe bagomba kuba hari ibyo bahuje.
Kugeza ubu, ikigaragara amashyaka ya opposition ahuriyeho ni ubushake bwo gutsinsura ubutegetsi bwa FPR. Gusa rero muri politiki ubushake bwo guhindura ubutegetsi ntibuhagije ngo abantu bishyire hamwe. Igikomeye ni icyo buri wese yumva yabusimbuza n’uburyo yabigeraho. Gukuraho ubutegetsi bwa FPR, ukabusimbuza Repubulika ishingiye ku mahame ya demokarasi, undi akabusimbuza ingoma ya ubwami(monarchie), ni imishinga ibiri inyuranye kuri byinshi.
Igikomeye kurushaho, ni uko hari n’amashyaka atari make agarukira kuri iyo ntambwe ya mbere: guhirika FPR. Ibindi ntubabaze. Byaragaragaye kenshi aho abantu barwanya ubutegetsi, bakabukuraho, nyuma bakayoberwa icyo babusimbuza, ugasanga ntaho bavuye ntaho bagiye. Muzitegereze Kongo nyuma ya Mobutu, Iraki nyuma ya Sadam, Misiri nyuma ya Mubarak n’ahandi.
Ikibazo cy’ukuri opposition nyarwanda ifite si amashyaka menshi cyangwa make. Yego ngo uburo bwinshi ntibugira umusururu, ariko na none ngo ingabo nyinshi ni izongeranya. Ikibazo cy’ukuri ni amashyaka (make cyangwa menshi) ariho ku izina, atagize icyo yunguye usibye gutera icyugazi no gutuma abatabizi bibeshya ngo hari ababitubereyemo, kandi byahe byo kajya! Ikibazo cy’ukuri ni amashyaka (make cyangwa menshi) adafite umurongo wa politiki, muri make atagize icyo amaze.
Hari umunyapolitiki wigeze gucyurira undi, ati:“nemera ko igihugu gikwiye kuyoborwa n’impaka z’ibitekerezo. Ikibazo gusa ni uko n’abadafite ibitekerezo bashaka gutera impaka”. Yarasaze agwa ku ijambo. Abashaka rero guhuza opposition nyarwanda nabagira inama yo kubanza kuyirema. Niba babona ihari, nabagira inama yo kuyicira (kuyikonorera) nk’uko bicira ikawa kuko yuzuye ibyonnyi. Ikibazo si uguhuza amashyaka menshi ya opposition, ikibazo ni ukumenya wahuza ayahe. Hari arenze rimwe azagira akamaro umunsi yasenyutse.
Umwanzuro wo kwisegura.
Ndabizi ko hari uri buntere ibuye ngo nakoze ishyano mvuga ko hari amashyaka ya opposition nyarwanda y’imburamumaro. Hari uwandenganya ngo nsuzuguye abanyapolitiki b’inararibonye kandi basaziye mu mwuga. Mbere yo kwihutira kuntera ibuye, banza unsubize iri hurizo: uburyo FPR yafashe ubutegetsi n’uburyo ibutengamayeho imyaka 26, nyamara idashyigikiwe n’abaturage, kandi ngo dufite inararibonye muri politiki n’amashyaka anigana. Nurangiza, ndatega umutwe. Ntuntere ibuye gusa, ahubwo ndemera ufate n’intosho. Umunyapolitiki Machiavel ni we wanditse ati “ibiriho n’ibyakagombye kubaho birahabanye cyane, ku buryo umuntu wirengagiza ibiriho aba agana ahabi (la distance entre la réalité et l’idéal est tellement grande que celui qui ferme les yeux sur ce qui est, apprends plutôt sa perte que sa survie). Ukuri nguko. Kurarura, ariko guca mu ziko ntigushye.
Edmond Munyangaju.
BIRACYAZA….
Avis aux lecteurs: Nos articles peuvent être reproduits à condition de citer le nom d’auteur et le site web source. Notice to readers: Our articles may be reproduced provided the author’s name and the source website are cited.


text:
Inkuru ya NDAYISABA Jean de Dieu
Ibishingwe byo mu ngo ndetse n’amasoko yo mu mujyi wa Musanze byashyirwaga mu bimoteri bitandukanye bigateza umwanda agace byarundwagamo bitaretse no kwangiza ubutaka bwaho, ubu bisigaye bikorwamo ifumbire igiye gufasha guteza imbere ubuhinzi muri aka karere.
Umujyi wa Musanze kimwe n’indi mijyi ikura umunsi ku wundi, ikunze guhura n’ikibazo cy’ibishingwe biva mu ngo ndetse n’ahakorerwa ubucuruzi butandukanye aho akenshi hagenwa icyanya cyo kurundamo ibyo bishingwe biba bivanzemo amashashi na za parasitike n’ibindi byangiza ubutaka ndetse n’ibidukikije muri rusange .
Icyakora mu mujyi wa Musanze iki kibazo cyabonewe umuti kuko iyi myanda ubu isigaye ibyazwamo ifumbire isigaye ikoreshwa mu buhinzi.
Rumwe mu nganda ebyiri zitunganya bene iyi fumbire ruherereye mu murenge wa Cyuve, ruyungurura ibishingwe hakavangurwamo amacupa n’amashashi bikajya ukwabyo nyuma ibiyunguruwe bikavangwamo ifumbire ikomoka ku matungo ndetse n’inkari z’abantu bikabyara ifumbire ishyirwa ku isoko aho ikilo kimwe ari amafaranga 50 n’aho umufuka wa kg 50 ukagura ibihumbi bine (4000)
Ubuyobozi bw’uruganda Bidec group rukora ibi, buvuga ko bugateganya kubyaza aya mashashi n’amacupa umusaruro bityo uruhare rwabyo mu kwangiza ubutaka bikaba amateka nkuko Adukomeze Adrien ukora muri uru ruganda abivuga.
Agira ati.” Mu minsi ya vuba tugiye kujya dukora amakara muri aya mashashi naho amacupa tuzayakoramo amakaro ndetse ubushakashatsi kuri byo tubugeze kure”.
Abaturiye aharundwaga ibishingwe ubu hari uwo ruganda bavuga ko kuba bisigaye bikorwa mo ifumbire byabafashije cyane kuko mbere byabanukiraga cyane nkuko kamana Paul na nyirasafari Angelique bo mu kagari ka Bukinanyana ibi bishingwe byarundwagamo babivuga.
Kamana ati” ibi bishingwe byaratunukiraga ku buryo niyo nabaga ndi ku irembo aha byahansagaga.Arika aho batangiye kubikoramo ifumbire, ntago tukinukirwa.”
Nyirasafari ati” iyi nzira nta muntu wari ugipfa kuyinyuramo kubera umunuko. Byaranukaga kuburyo bukabije, kubibyazamo ifumbire rero urunva ko byadukijije umunuko.”
Iri shoramari rinashimwa cyane n’ubuyobozi bw’akarere ka Musanze bwemeza ko ari ibuye rimwe ryafashe inyoni ebyiri kuko uretse isukura no kubungabunga ibidukikije ngo bizanateza ubuhinzi imbere nk’uko Nuwumuremyi Jeanine uyobora aka karere abivuga.
Agira ati.’’ Byaradufashije cyane kuko byagabanyije ibishingwe byabaga birunze mu bimoteri bigateza umunuko abaturiye aho, umusozi w’ibishingwe wabaga uhari ubu ntawo. iyo fumbire bikorwamo irakoreshwa na cyane ko akarere kacu gahingwa cyane”.
Ubushakashatsi bwa porogaramu y’umuryango w’abibumbye ku bidukikije buvuga ko imyanda yo mu bwoko bwa parasitike iyo igiye mu butaka bifata imyaka 100 kugira ngo ibore.
UN environmental program ikomeza ivuga ko nibura 1/3 cy’imyanda ya parasitike gicengera mu butaka. amaparasitike afite ikinyabutabire cya chrole aroga ubutaka n’amazi bikangiza ibinyabuzima bihaturiye.
Imyanda ya parasitike igiye mu mutaka ibyara uduce duto cyane tutaboneshwa amaso (micro plastics) turi munsi ya mm 5 ndetse n’uduto cyane kurusha ho tungana na mikorometero 0.1 (micrometer) . utu ngo twinjira mu ruhererekane rw’ibyo turya bikangiza ubuzima gahoro gahoro.


text:
Ku itariki ya 10 Werurwe nibwo Riderman yizihiza isabukuru y’amavuko ndetse agashimira Imana iba ikimutije kubaho.
Mu kiganiro kirambuye yagiranye na IGIHE, Gatsinzi Emery benshi bazi nka Riderman mu muziki yagarutse ku mateka y’ubuzima bwe, amasomo akomeye yabonye mu buzima ndetse anadutangariza imishinga ye iri mbere.
Ku isabukuru ye yakiriye ubutumwa busaga 1000
Riderman yashimishijwe no kubona hari abantu benshi bazirikana umunsi we w’amavuko ndetse n’impano yagiye yakira kuri uwo munsi byatumye abona ko umuryango wagutse kandi ko n’urukundo rugifite imbaraga mu bantu.
Yagize ati, “Ikintu cyashimishije cyane ni ubutumwa bw’ababyeyi banjye n’abavandimwe nakiriye ariko na none nashimishijwe no kwakira ubutumwa burenga 1000 bw’abantu batandukanye banyifuriza imigisha ku Witeka”.
Yakomeje asobanura ko iyo umuntu avutse, yunguka inshuti zikomeye ndetse izo nshuti zikinjira mu muryango ukarushaho kwaguka no gutera imbere akaba yishimira ko abona urwo rwego rwo kwagura umuryango yarugezeho.
Uburere bw’ababyeyi bwamugize umunyamahirwe
Riderman ahamya neza ko uburere yahawe n’ababyeyi be bwamugiriye akamaro ndetse bukamubera intangiriro yo gusakazwaho amahirwe n’imigisha mu buzima bwe.
Yagize ati, “Burya ababyeyi bafasha Imana kurema, kuko iyo bakubyaye bakakurera baba bafashije Imana, ndabashimira ko bambyaye bakandera ndetse uburere bwabo bukamfungurira imiryango y’amahirwe n’imigisha mu buzima bwanjye”.
Uyu muraperi afata ababyeyi be nk’intwari kuko bakoze iyo bwabaga bamurinda akababaro mu buzima bwe ndetse bamwereka n’umurongo wo gukora ibyiza birimo no gutozwa gusenga no kubana Imana.
Ati, “Byinshi ngeraho mu buzima bwanjye mbikesha uburere nahawe n’ababyeyi banjye ndetse n’amasengesho yabo bampozaho ndabashimira kandi ndabakunda”.
Icyamushegeshe mu myaka 29 amaze
Mu myaka 29 amaze ku Isi, Riderman avuga ko ikintu cyamushaririye mu buzima ari igihe yari afunzwe. Bwari ubwa mbere ahuye n’ubuzima bugoranye nk’ubwo yarimo muri gereza.
Yagize ati, “Sinzibagirwa igihe nafungwaga kuko bwari ubwa mbere mu buzima, icyo gihe cyari gikomeye numvaga ubuzima bushaririye”.
Kurara kuri sima ni kimwe mu byari bikomeye nk’uko Riderman yabitangaje, ndetse avuga ko ari amwe mu mateka adakunze kugarukaho cyane.
Riderman yafunzwe ku itariki 31 Nyakanga 2014 nyuma y’impanuka yakoreye Rwandex mu mujyi wa Kigali.
Uretse igihe yari afunzwe, mu buzima bwe Riderman yababajwe kenshi n’inshuti ndetse n’abantu bo mu muryango we yagiye abura kandi yari akibakeneye.
Amasomo akomeye yigiye ku Isi
Riderman ahamya ko buri munsi amara ku Isi hari icyo umusigira ndetse binamufasha kwiyubaka mu buzima bwe bwa buri munsi.
Kubaha Imana, kubana neza n’abantu no kwishimira ubuzima niyo masomo akomeye ubuzima bwamwigishije.
Ati, “Amasomo akomeye maze kubona mu buzima ni ukubaha Imana ukayizera kuko ariyo igena byose, Kubana n’abantu mu mahoro kandi ugafasha abo ushoboye igihe cyose bakugannye ikindi ni ukwishimira ubuzima kuko ari buto donc kubaho uhora ugaya cyangwa unenga ukabireka ukishimira ubuzima kuko isaha n’isaha umuntu yapfa”.
Uretse amasomo akomeye yigishijwe n’ubuzima ndetse akaba ayubahiriza kugira ngo arusheho kunezererwa nibyo afite mu buzima bwe, Riderman yavuze ko abantu bagiye bamwigisha mu buryo butandukanye.
Ati, “Kwizera umuntu nk’inshuti musangira byose ntacyo umuhisha nyuma akazaguhemukira cyangwa ukaza gusanga atari akwiriye icyizere cyawe nabyo ni isomo yabonye mu buzima”.
Arateganya kurushinga umwaka utaha…
Nk’uko yabidutangarije, Riderman arateganya gushinga urugo umwaka utaha ariko yizera ko ijambo rya nyuma rizava ku Mana.
Yagize ati, “Ndifuza kurushinga umwaka utaha cyangwa ukurikira utaha kuko Imana niyo igena byose kandi nziko igihe nyako nikigera nzabikora”.
Yunzemo ati, “Gushaka ntabwo bigomba imyaka, igihe cyabyo nikigera nzabikora kandi ntabwo ndi mu isiganwa n’urushinge rw’isaha y’ubuzima bwanjye”.
Uyu muraperi amaze imyaka igera mu munani akundana n’umukobwa witwa Asinah ndetse kenshi bakunze no kuba bari kumwe mu birori bitandukanye uyu muraperi yitabira. Riderman ntarerura neza ngo yemeze ko uyu ari we bateganya kurushinga.
Ari kunoza imishinga mishya…
Nyuma ya gushyira hanze album zigeze muri eshanu, Riderman ari mu myiteguro yo kumurika album ya gatandatu n’iya karindwi icyarimwe mbere y’uko umwaka wa 2015 urangira.
Kuri izi album hakazagaragaraho indirimbo zikozwe mu gifaransa no mu cyongereza ndetse n’amashusho yazo ari mu mishinga nk’uko uyu muraperi yabivuze.
Yagize ati, “Nyuma ya video ya Ntukazubare, ubu ndi gufata amashusho y’izindi ndirimbo zizaba ziri kuri album zombi”.
Yakomeje asobanura ko ageze kure mu myiteguro ndetse akaba ararikira abafana be gutangira kureba zimwe mu ndirimbo zageze hanze nka Ntukazubare, Umutekamutwe n’izindi nyinshi.
Riderman ngo ntaramenya neza ukwezi n’amatariki izi album zizagira hanze ariko yizeza abafana be ko mbere y’uko uyu mwaka wa 2015 urangira azaba yakoze igitaramo cyo kuzimurika.
Album ya 6 ya Riderman yayise ‘Drame’ ikaba igizwe na zimwe mu ndirimbo nyinshi ziri mu ndimi z’amahanga, Icyongereza, Igifaransa, Ikirundi…naho iya 7 ayita ‘Ukuri’ ikaba izaba igizwe na nyinshi mu ndirimbo zo muri ‘Hip hop New School’ nk’uko Riderman yabitangaje.
REBA NTUKAZUBARE VIDEO NSHYA YA RIDERMAN:
Twitter: @KalindaBrendah


text:
ABAGABO - ABAGORE - ABAKOBWA BEZA - ABASOMYI B'IGITUBA - AGAKINGIRIZO - AMABERE - AMAFOTO Y'IBITUBA - AMAFOTO YO GUSWERA - GUKUNA - GUSOHORA K'UMUGORE - GUSOHORA - GUSOMANA - GUSWERA - GUSWERA IGITUBA KININI - GUSWERA NEZA - IBIBAZO BY'IGITSINA - IGITUBA - IGITUBA KININI - IKIBUNO - IMBORO - INAMA Z'IGITSINA - INAMA Z'URUKUNDO - INDWARA Z'IBITSINA - KUNYAZA - KWIKINISHA - RUGONGO - URUKUNDO - URWENYA - VIDEO Z'ABAKOBWA BEZA - VIDEO Z'IKIMANSURO - VIDEO Z'URUKUNDO - VIDEO ZO GUSWERA - VIDEO ZO GUSWERA Z'ABAHINDE - VIDEO ZO KUNYONGA IKIBUNO - VIDEO ZO GUSWERA Z'ABAGANDE - VIDEO ZO KUNYAZA - VIDEO Z'ABAKOBWA BIKINISHA - VIDEO ZA RUGONGO NINI - VIDEO Z'IGITUBA KININI
Ibimenyetso Byerekana ko Umusore Mwakundanaga Atakigukunda
Dore rero bimwe mu bimenyetso bizakwereka ko umusore mwakundanaga atakikwiyumvamo:
1. Azatangira ahagarike kukwita amazina yari asanzwe akwita
Niba yari asanzwe akwita sweetie, honey, Darling, baby, n’utundi azatangira aguhamagare mu mazina yawe, wowe numuhamagara kwa kundi mubiziranyeho ase nk’utabyumvise cyangwa se akwihorere.
2. Uzabona atangiye kwinuba ibyo umukorera
Ibi bivuze ko numukorera utuntu tw’urukundo nk’utwo wari usanzwe umukorera azjya agufata nk’umusazi . Niba mwicaranye ugatangira kumukoraho nk’uko wari usanzwe ubikora azakwiyama kuko azajya yumva urimo kumubangamira. Nubona rero icyo ukoze cyose kirimo guhinduka ikosa mu ijisho rye uzatangire kugira amakenga.
3. Azatangira kukubwira ibintu biguca intege
4. Uzatangira kumubonana n’abandi bakobwa kandi nawe uhari
5. Uzashiduka atakikubwira amakuru ye
6. Azatangira kujya yibeshya ku izina ryawe.
Hari igihe uzumva aguhamagaye izina ry’undi mukobwa!
7. Azatangira kwica gahunda
Muzaba mwahanye gahunda ubone arecyererewe bikabije nanakugeraho abe adashaka kugusobanurira icyamutindije.
8. Kwirakaza biriyongera
Mukobwa rero nubona umusore muri kumwe atangiye kugaragaza bimwe mu bimenyetso byavunzwe haruguru uzatangire urebe neza, ushishoze urebe birashoboka ko uwo musore atakigukunda cyangwa se urukundo rwatangiye kugabanuka
Subscribe to: Post Comments (Atom)


text:
Kuri uyu wa gatanu tariki 29/11/2019, urubyiruko 168 ruri mu kigero cy’imyaka 7 na 13 rwasuye Igicumbi cy’Intwari z’Igihugu i Remera rutoza umuco w’ubutwari.
Minisiteri y’Urubyiruko n’Umuco Ibinyujije muri gahunda y’Intore mu biruhuko ibafasha kwiyungura ubwenge ikabahuriza hamwe bagahabwa amasomo atandukanye yiganjemo ay’uburere mboneragihugu; muri iyi gahunda kandi urubyiruko rutozwa gukunda Igihugu no ku gikorera.
Ku Gicumbi cy’Intwari z’Igihugu bakiriwe na BYISHIMO Patrick, Umukozi w’Urwego wabakiriye yabasobanuriye indangagaciro z’ubutwari n’inzego z’Intwari z’Igihugu. Muri iki kiganiro yasabye urubyiruko kurangwa n’ubutwari n’ibindi bikorwa by’ingirakamaro.
Ifoto y’urwibutso; Kigali ku wa 29/11/2019


text:
Nyamasheke: Ibikorwa by’ingenzi bizibandwaho mu kwihutisha iterambere
Yanditswe na SEZIBERA ANSELME
Ubuyobozi bw’Akarere ka Nyamasheke mu Ntara y’Iburengerazuba bwagaragaje bimwe mu bikorwa by’ingenzi 5 bizibandwaho mu nkingi y’imibereho myiza y’abaturage mu mwaka w’ingengo y’imari 2017/2018 kugira ngo hakomeze gufasha umuturage kwihuta mu iterambere.
Umuyobozi wungirije w’Akarere ka Nyamasheke ushinzwe imibereho y’abaturage Mukamana Claudette atangariza Imvaho Nshya ko mu mwaka w’ingengo y’imari 2017/2018, ako karere kazibanda ku bintu birimo kongerera ubushobozi umuturage.
Mukamana avuga ko mu mibereho myiza y’abaturage mu karere ka Nyamasheke muri uyu mwaka wa 2018 mbere na mbere hazibandwa mu guha abaturage batishoboye 17 000 imirimo muri gahunda ya VUP kugira ngo babashe kuzamuka mu mibereho yabo.
Nk’uko akomeza abitangaza, Mukamana avuga ko muri iyo nkingi y’imibereho myiza hazibandwa no gukoresha inkunga y’ingoboka ku batishoboye, hagatangwa iya FARG isanzwe igenerwa abakecuru n’abasaza buri kwezi ndetse n’indi izakoreshwa muri gahunda ya VUP aho abakora imirimo y’amaboko bahabwa akazi bagahembwa amafaranga 1 000 ku munsi.
Atangaza kandi ko ibikorwa nk’ibyo byo kuzamura imibereho myiza y’abaturage b’Akarere ka Nyamasheke bizanashingira mu kwegereza abaturage batishoboye amafaranga abarizwa muri za SACCO baba bagenewe.
Agira ati: “Hari amafaranga ari muri za SACCO zitandukanye yagenewe abatishoboye, turifuza kubaha uburyo bwo kuyabegereza kugira ngo babashe kuyakoresha mu mishinga iciriritse bafite bityo babashe guhindura imibereho yabo”.
Mukamana anagaruka ku bindi bikorwa biteganywa mu rwego rwo kuzamura imibereho myiza y’abaturage, avuga ko hazubakirwa abatishoboye. Aha asobanura ko mu 2018 hateganywa kubakwa amazu 35 y’abarokotse Jenoside yakorewe Abatutsi mu 1994 badafite aho baba kandi badafite n’ubushobozi.
Gusa avuga ko hari ikindi gikorwa cyo gukurikirana abaturage batishoboye bahawe amatungo magufi 4 000 hakarebwa uko afashwe kugira ngo igikorwa nk’icyo gikomereze no ku bandi.
Nubwo agaragaza bimwe mu bizibandwaho, Mukamana asobanura ko impamvu yatumye aribyo bitoranywa mbere y’ibindi ari uko bigira umusaruro ku baturage, bikabakura mu bukene kandi vuba vuba. Aha agaragaza ko mu kubigeraho hifashishwa ingengo y’imari igenerwa akarere ndetse n’igice kimwe k’imisoro yinjizwa n’akarere.
Ingengo y’imari 2017-2018 ya Nyamasheke ni amafaranga 18 963 276 045, mu mibereho myiza ni 1 840 965 939.


text:
Nyuma yuko umuraperi  Riderman bamwe bita Rusake atwaye Miss Agasaro Nadia Farid yaramaze kumutera inda,hari bamwe bavugaga ko amutwaye ari ukubura uko agira mbese ari ukugira yikize ikimwaro bashaka kumvikanisha ko atamukunda,Dukurikije amakuru YEGOB.RW ifite ubu aba bose icyo batamenye ni uko urukundo rwa Rusake na Miss Nadia rwasumbaga inda yari yaramuteye ndetse rwageraga kure birenze uko babicyekaga, dore ko rukomeje umuvumba rwahoranye.
Umwe mu nshuti z’uyu muryango yabwiye YEGOB.RW ko urukundo Riderman yari afitiye Agasaro rwikubye incuro nyinshi nyuma yuko babanye ndetse ngo babana hafi mu buzima bwabo bwa buri munsi,ngo uko bwije n’uko bucyeye barushaho guteteshanya.
Ati†Urukundo rwa Rider na Nadia rwikubye incuro nyinshi kuva igihe barushingiye,umwana babyaranye yabaye ipfundo  rirushaho kubahuza ku buryo ubona Nadia aba mushya buri munsi mu maso ya Riderman,bateteshanya buri munsi mbese ubona ituze n’urukundo ari byose  mu rugo rwaboâ€
Iyi nshuti yabo yakomeje guhamiriza YEGOB.RW ko Riderman na Nadia babanye neza cyane ndetse ubona iyo bari kumwe baba bongorerana bakamwenyura iti†biragaragara ko koko bahisemo kubana akaramata,baracyarebana mu maso bakamwenyura,bakongorerana bagaseka mbese ubona iteka  bafitiranye urudashiraâ€
Urukundo ni rwose koko mu rugo rwa Rusake ndetse umufasha we ,Nadia aherutse kwishyirira hanze ifoto yakoze ikimenyetso cy’umutima n’intoki we n’umugabo we,maze ayiherekesha amagambo agira atiâ€Aranyuzuza nkamwuzuzaâ€
Imbuto y’urukundo rwa Nadia na Riderman ni umwana w’umuhungu wabo ,Rusake akunda cyane ndetse ubwe yabyeretse abamukurikira kuri instagram basaga ibihumbi 32 ubwo yaberekaga ifotoye maze akagira atiâ€Iyo asetse umutima wanjye wuzura umucyo…[]â€


text:
Karongi: Amafaranga bakusanyije yo kubakira abatishoboye yaburiwe irengero
Bamwe mu baturage b’akagari ka Mataba umurenge wa Rubengera akarere ka Karongi, baravuga ko bafite ikibazo cy’amafaranga bagiye bakusanya ngo bubakire bagenzi babo batishoboye none yaburiwe irengero
Ni inzu zagomba kubakwa ariko ntizubatswe, ubu hashize hafi imyaka itanu.
Mu mwaka wa 2015 nibwo abaturage bakusanyije amafaranga ngo bubakire bagenzi babo batishoboye, yatangwaga urugo ku rundi buri rugo rugatanga amafaranga y’u Rwanda 1500.
Uwitwa Nubuniyo yabwiye Isangano dukesha iyi nkuru ati “Umurenge waguze ibibanza bitatu natwe nk’abaturage dusabwa amafanga kugirango hashakwe abafundi bo kubaka ayo mazu ariko ntacyakozwe,amafaranga twayahaga uwari gitifu[umunyamabanga nshingwabikorwa w’akagari] icyo gihe Samuel,turibaza rero aho ayo mafaranga yagiye abantu bakaba batarabona aho kuba”.
Uwimana Jacqueline ati” Baraje buri rugo bakajya bavuga ko ruzatanga amafaranga 1500[Frws], turayatanga tuyaha gitifu Samuel none yavuyeho n’ayo mazu atuzuye abagombaga kubakirwa byarabayobeye umwe we aherutse kujya munzu ituzuye”.
Mpebeyakaje Faustin umwe mubagombaga kubakirwa agira ati” Rwose ubu ndigukerakera nabuze aho kuba kandi abaturage barakusanyije amafaranga yo kutwubakira,inzu zari zatangiye kubakwa zaheze aho zituzuye ikibaza aho amafaranga abaturage batanze yagiye biratuyobera”.
Mukazitoni Beatrice we ati “njyewe napfuye kujya mu kizu kituzuye cyari gisakaye gusa ku murenge bampa urugi rumwe n’amadirishya abiri ahandi hose hararangaye nkibamo kurya gusa haraburaho n’ibati rimwe,ese ubundi amafaranga yatanzwe n’abaturage yakoze iki ko nubundi twibumbiraga amatafari yo kuyubaka?ubuyobozi nibudufashe rwose izi nyubako zubakwe zirangire niba ayo mafaranga yarariwe abayariye bayagarure”.
Ndikumwenatwe Samuel,uwahoze ayobora akagari ka Mataba ubwo ayo mafaranga yatangwaga n’abaturage avuga ko amafaranga yakoreshejwe icyo yakiwe.
Yagize ati “Nibyo koko abaturage batanze imisanzu yo kubakira abatishoboye dushaka abafundi tuzamura inzu imwe iruzura izindi mva ku buyobozi zari kuri rento [hejuru y’amadirishya n’inzugi] kandi amafaranga yatanzwe yose yarakoreshejwe”.
Uwamahoro Chantal, umunyambanga nshingwabikorwa w’akagari ka Mataba avuga ko iki kibazo atakizi, ati “ngera hano nta rutonde rw’ababa baratanze ayo mafaranga nahasanze nanjye numva abaturage babivuga ariko ntacyo nabikoraho”.
Umunyamabanga nshingwabikorwa w’umurenge wa Rubengera Rukesha Emile avuga ko agiye gukurikirana icyo kibazo,ati “icyo kibazo sinarinkizi ngiye kubikurikirana nidusanga harimo ukuri tuzakurikirane abatse ayo mafaranga”.
Amafaranga yatanzwe n’aba baturage byari biteganyijwe ko azubaka inzu eshatu ariko hubatswe imwe nayo itaruzuye , bamwe mu baturage baho bavuga ko nyuma yo kwishakamo amafaranga yo kubakira abatishoboye batunguwe no gusabwa gutanga umuganda kandi bari baratanze amafaranga y’abafundi.
The Source Post
4,701 total views, 2 views today


text:
[wptab name=’Isomo: Abanyokolosi 3′]
Isomo ryo mu ibaruwa Pawulo intumwa yandikiye Abanyakolosi 3,12-17
Bavandimwe, naho mwebwe, ntore z’Imana, mukaba abatagatifu bayo ikunda byimazeyo, nimugire umutima wuje impuhwe, ubugiraneza, ubwiyoroshye, ituze, n’ukwiyumanganya. Nimwihanganirane kandi, niba umwe agize icyo apfa n’undi mubabarirane. Nk’uko Nyagasani yabababariye, namwe nimugenze mutyo. Ariko ikiruta ibyo byose, nimugire urukundo ruzabahuriza mwese mu butungane. Kandi amahoro ya Kristu naganze mu mitima yanyu, kuko ari yo mwahamagariwe ngo mube umubiri umwe. Kandi mujye muhora mushimira.
Ijambo rya Kristu niribaturemo, risagambe rwose. Mujye mwigishanya kandi muhanane, mubigiranye ubwitonzi. Mujye mushimira Imana mu mitima yanyu, muyiririmbira zaburi, ibisingizo n’izindi ndirimbo mubwirijwe na Roho Mutagatifu. Ari ibyo muvuze, ari n’ibyo mukoze, byose mujye mubigira mu izina rya Nyagasani Yezu, abe ari we mwisunga mushimira Imana Data.
[/wptab]
[wptab name=’Zaburi ya 150′]
Zaburi ya 150, 1-2, 3-4, 5-6
Alleluya!
Nimusingirize Imana mu Ngoro yayo ntagatifu,
muyisingirize aho itetse ijabiro!
Nimuyisingirize ibigwi yagize,
muyisingirize ubukuru bwayo butagira imbibi.
Nimuyisingize muvuza akarumbeti,
muyisingize mucuranga inanga n’iningiri.
Nimuyisingize muvuza ingoma kandi muhamiriza,
muyisingize mucuranga ibinyamirya, muvuza n’imyirongi.
Nimuyisingize muvuza ibyuma birangira,
muyisingize muvuza ibyuma binihira neza.
Ibihumeka byose nibisingize Uhoraho!Alleluya!
[/wptab]
[end_wptabset]


text:
Kaboneka: Ababyara abo badashoboye kurera babiterwa n’ibiyobyabwenge
Yanditswe na NGABOYABAHIZI PROTAIS
Minisitiri w’Ubutegetsi bw’Igihugu, Francis Kaboneka, avuga ko kuba imbata y’ibiyobyabwenge ari byo bituma abagabo bashaka abagore benshi ndetse bakabyara abo badashoboye kurera.
Yabivugiye mu Murenge wa Butaro mu Karere ka Burera kwirinda ibiyobyabwenge kuko ari yo ntandaro y’amakimbirane n’ubukene mu miryango.
Minisitiri Kaboneka yabigarutseho ubwo yaganiraga n’inzego zinyuranye z’ubuyobozi bw’Akarere ka Burera, ndetse n’abaturage bo mu Kagari ka Nyamicucu mu Murenge wa Butaro; yashimangiye ko ibiyobyabwenge ari intandaro y’umutekano muke mu miryango,
Yagize ati : «Abaturage murasabwa kwirinda ibiyobyabwenge kuko ni bimwe muri kano gace bikurura amakimbirane, ndetse n’ubukane budashira».
Avuga ko uwakoresheje ibiyobyabwenge aba yayobeje ubwenge, ku buryo nta kindi gitekerezo aba afite cyatuma yiteza imbere, agahora arwana n’uwo bashakanye, umuturanyi n’abandi.
Kaboneka ati : « Kuba hari bamwe mu bagabo bagiharika n’ababyara abo badashoboye kurera bituruka ku kuba hari abagizwe imbata n’ibiyobyabwenge ».
Akaba yakomeje asaba abaturage kubyara abo bashoboye kurera, bakitabira gahunda za Leta, harimo na gahunda ya mituweli, kugira isuku n’ibindi byubaka igihugu n’iterambere.
Minisitiri Kaboneka yijeje abaturage bo muri Burera ko Leta ikomeje kubazirikana ibagezaho ibikorwa by’iterambere harimo amashanyarazi, amazi, imihanda n’ibindi bizabafasha kurushaho kwihutisha iterambere.
Abaturage na bo bemeza ko ibiyobyabwenge bidindiza iterambere ry’umuryango n’igihugu muri rusange.
Mbabajende Jean Damascene, wo mu Kagari ka Nyamicucu avuga ko ibiyobyabwenge ari kimwe mu byagiye bitera ubukene, bamwe mu baturanyi,
Yagize ati : « Hano muri kano gace ni ho kanyanga zakunze kunyura cyane, ku buryo rwose hari n’indiri y’abarembetsi, abatundaga kanyanga bamwe barafunzwe, abandi bacibwa amande ku buryo rwose byabateye ubukene bava mu kiciro kisumbuye bajya mu cyo hasi, ibiyobyabwenge byagiye binasenya imiryango».
Uyu muturage asanga koko ababyara abo badashoboye kurera akenshi ari abakoresha ibiyobyabwenge.
Ati : « Twiyemeje rero gukomeza kurwanya ababitunda n’ababikoresha, nubwo duturiye umupaka wa Uganda aho bamwe babigeraho ku buryo bworoshye »


text:
Monthly Archives: May 2016
Umweyo w’Uhoraho mu nteko y’ubwami bw’uRwanda!?
INTEKO YO MU IJURU ISHINZWE UBUCAMANZA MU BWAMI BW’URWWANDA,KURI UYU WA MBERE TALIKI YA 30 GICURASI,2016 YIRUKANYE IGIKOMANGOMA ‹‹GAKWAYA JEAN MARIE›› WAKORERAGA UBWAMI BW’URWANDA NK’UMUHUZA BIKORWA. KUBERA IBIKORWA BY’UBUGAMBANYI.
Agahuru kimbwa ka Gasana Nduhungirehe kahiye!!!
Ambasaderi Nduhungirehe Gasana uhagarariye uRwanda mu muryango wabibumbye ONU akaba ariwe ukorana na Gakwaya Jean Marie mukurwanya no gusenya ibikorwa by’akanama gashinzwe gucyura Umwami w’uRWanda.
Umwe mubagize inteko y’ibwami (igikomangoma) yasabye umwakagara ko,niba atabanje guca igihanga Umuhanuzi (Majeshi Leon); adashobora gukomeza umulimo yamushinze wo kugigira Umwami Ndahindurwa, kuko akeka ko ibwami bashobora kuba baramutahuye bakaryumaho ntibavuge!!!
May 28, 2016 Ijambo ry’Uhoraho ryongera kunzaho maze rirambwira riti,mwana w’umuntu,dore umaze gushyira ahagaragara umwanzuro wubucamanza y’inteko yo mu ijuru uko yanzuye imanza nshijwabyaha byabaregwa,none ibintu birushijeho gukomera cyane kuko wa mwuka w’Inzika y’Inzigo ya cyera wongeye guhaguruka kandi niwowe uhagurukiye uhiga ubugingo bwawe.


text:
Kayonza: Abaturage basobanuriwe ko “hinga tugabane” mu nzuri itemewe
Yanditswe na Amani Claude
Abayobozi b’Inzego z’ibanze n’abaturage bafite inzuri mu Karere ka Kayonza barasabwa kutongera guhinga mu nzuri ahubwo bakazikoresha icyo zagenewe. Usanga hari ibyo bise “hinga tugabane”; aho abantu bafite inzuri nini badakoresha bumvikana n’abahinzi bakazihingamo, nyuma umusaruro waboneka nyiri uguhinga n’ufite urwuri bakagabana umusaruro wavuye muri ubwo buhinzi.
Ibi ngo ntibyemewe kuko ubutaka bugomba gukoreshwa icyo bwasabiwe; inzuri ni izo kororeramo amatungo nta bwo ari ubutaka bwo guhingaho. Iki kibazo gikunze kugaragara cyane mu Ntara y’Iburasirazuba dore ko ari ho hari inzuri nini cyane.
Mu nama mpuzabikorwa y’Akarere ka Kayonza Guverineri w’Intara y’Iburasirazuba Mufulukye Fred, yongeye kugaruka kuri iki kibazo. Yagize ati:“Abafite ubutaka bwagenewe kororeraho, mugende mubutunganye bukoreshwe icyo bwagenewe, kandi ibyo tuvuga tugiye kuza kubisuzuma turebe ko izo nzuri zikoreshwa neza kandi zinakoreye, turizera ko ibibazo twahanganye na byo mu minsi ishize tutazongera kubibona aho usanga inzuri zarahindutse imirima, aho tuzabisanga, umuyobozi w’Umudugudu n’uw’Akagari muzabibazwa”.
Yakomeje agira ati:“Hari ikintu cya hinga tugabane, aho tuzayisanga mumenye ko tuzahera ku muyobozi tubimubaza aho kubibaza umuturage, wowe muyobozi uzadusobanurira impamvu”.
Bamwe mu baturage bo mu Murenge wa Ndego baheruka kuganira na Guverineri Mufulukye mu Nteko z’abaturage, bamugaragarije amakimbirane aterwa na “hinga tugabane”, aho bamwe bahinga bakarenga imbago bahawe bagasatira imirima y’abandi. Hari abandi baturage bagaragaje ko umusaruro bakuye muri ubwo buhinzi wagiye wikubirwa na bamwe yaba abahinzi cyangwa ba nyiri inzuri, ibi byose kugira ngo bikemuke kandi hirindwe ko hakongera kuvuka amakimbirane hafashwe ikemezo cy’uko inzuri zikoreshwa icyo zagenewe.


text:
Episode 6: Nakomeje urugendo nongera kurara nzira aho ntazi
……….Nyuma yo kwitsa imitima icyarimwe twakomeje kota dore ko ubukonje bwahoraga aho hantu, mu gihe nari ndi kwenyegeza nagiye kumva numva ngo pooo! Urugi rwatuguyeho induru nyiha umunwa.
Ako kanya nabonye abagabo batatu bari biyoberanyije bipfutse imyenda mu maso, bavugaga badukankamira ngo: “Muceceke!” ibyo njye ntakozwaga nakomeje gutabaza nacecekeshejwe n’ urushyi umugabo umwe yankubise mu maso nkasa n’ utaye ubwenge.
Numvise ibyacu birangiye, aho niho natangiye kwicuza impamvu nemeye gufata umwanzuro wo kwerekeza iwacu mpubutse nibwo nabonye ko nta mahirwe mfite mu nzira yo gutaha iwacu.
Muri ako kanya nakomezaga kumva abo bagabo bavuga ngo tuzane amafaranga, nibwo namenye ko ari abajura, ndetse batangiye kubabaza wa mubyeyi twari turikumwe.
Wa mubyeyi yakomeje gutakamba avuga arabaha ibyo afite byose ariko bakatureka amahoro, agihaguruka ngo ajye kubikura aho yabitse ako kanya numvise ijwi rya wa muhungu we rivugira hanze….yari atashye avuye mu kazi ke k’ ubushumba,
We-“Yeeeeh? Ibi niki mwo kagira Imana mwe? Mama! Mama!….”
Yahise atangira gutabaza ba bagabo bakimwumva bagwirirana umwe aca ahe nundi ahe bagenda batyo, bamaze kugenda wa musore yarinjiye Nyina atangira kumuganyira amubwira ko bari badusahuye habuze gato…..bagatwara twose ariko bakareka amagara muri iryo joro ntawatabaye dore ko bari batuye bonyine.
Iryo joro twaraye tutaryamye dore ko ubwoba bwari bwose, mu gitondo wa musore yazindutse agerageza gusana urugi, ni njye nawe twari twasigaye mu rugo, Mama we Mama we yari yagiye mu isoko.
Nakomeje kwitegereza uwo musore ashishikaye, umusore nabonaga ko akunda gukora cyane, muri njye natekerezaga aho nahera ngo mfate umwanya mushimire ko muri rya joro yahabaye, ngize ngo ntangire mufashe ahita ambwira,
We-“Ubwo se…wikwigora rwose ndabyikorera, ahubwo se watuje umutima ubwoba bwashize?”
Njyewe-“Oya…nubu ndumva umutima utari hamwe”
We-“Ihangane bibaho, hano ntabwo ari ubwa mbere abajura badutera, no kwa databuje baherutse kubaraza rwa ntambi, ariko byabaye amahire nabwo bigenda nkuko byaraye bigenza hano”
Amaze kumbwira atyo nahise mubwira nti,
Njyewe-“Yewee! Ndumva ndushijeho kugira ubwoba”
We-“Oya humura wigira ubwoba ntabwo bagaruka, ahubwo, uzi ko iminsi umaze aha ntazi uko witwa? ”
Njyewe-“Nanjye nuko”
We-“Njyewe rero nitwa Ngabo”
Nahise musubiza vuba nti;
Njyewe-“Nanjye nitwa Uwase Divine”
We-“Witwa neza! Izina ryo mu basirimu rwose”
Hashize akanya katari gato Ngabo ahuze yubuye amaso turayahuza maze arambwira ati;
Ngabo-“Ariko nyuma ya byose ntabwo wigeze umbwira aho wavaga naho wajyaga, mbwira rwose menye uko byakugendekeye kugira ngo ngusange hariya hantu ubuzima bwawe buri mu mage”
Njyewe-“Ngabo! Buriya ndi uwihaye umuhanda ntacyo niramira ngo nerekeze iwacu ku ivuko nakuwe ntazi impamvu, byatangiye nsitara ngaca amano, bikomeza banyiba igikapu…igare ryenda kunsha hejuru….mbese ni birebire ariko ntabwo mbyicuza”
Ngabo yaretse ibyo yariho maze antega amatwi ntangira kumubwira byose ntacyo nsize,
Ngabo-“Ndumva warahuritse pe! Rwose ihangane kubyakubayeho, wagize amahirwe ahubwo”
Njyewe-“Nta kundi”
Ngabo-“None se ubwo hakurikiyeho iki? Ko ureba urugendo wibwiraga ko rworoshye rukomeye? Uzasubira inyuma cyangwa uzakomeza?”
Natuje umutima maze mbwira Ngabo nti;
Njyewe-“Ngomba gukomeza, ahubwo mu gitondo ndagenda”
Ngabo-“Ariko rero wa mwana w’ umukobwa we urakina mu bikomeye! Ntabwo wazagera iyo ugiye uko wahambwiye nukomeza kwihereza umuhanda ugenda n’ amaguru”
Njyewe-“Nzagerayo ye! Kandi bidatinze, ikinshimishije kuruta ibindi nuko ngiye ngushimiye ko wantabaye ukankiza muri ya mvura n’ umwijima, ukanzana iwanyu, burya bwose ziriya zari inzozi narose zabaye impamo”
Ngabo-“Koko se?”
Ngabo yikije umutima maze yongera kumbwira,
Ngabo-“Umva rero, ntabwo ndi umupfumu ariko ndareba igihuru nkakibonamo igihunyira, ndagusabye tekereza neza wibuke ibyo ababyeyi bawe bakubwiye umunsi mujya gutandukana urebe naya magorwa yose wahuye nayo mu nzira ugarukire aha usubireyo”
Akimbwira atyo ntabwo nabikojejwe nakomeje kumubwira ko bidashoboka ngomba gukomeza nkajya iwacu gusa ariko nawe akomeza kunyibutsa aho yamvanye ambwira ko ndi kwitera umuruho.
Namubwiye ko byanga binoga ngomba gukomeza urugendo abura ikindi akora nyuma yo gutuza umutima arambwira
Ngabo-“Noneho ubwo wanze kuva ku izima wakwemera ukazakomeza urugendo mu cyumweru gitaha ko Databuja aribwo azampemba? Niba rero wakwemera ugategereza nazaguha agatike ukareka kwiha umuhanda ugenda n’ amaguru”
Nubwo numvaga ari cyera ariko kandi Ngabo yambereye umwana mwiza aranyitangira mbyemera ntazuyaje ndamushimira.
Umunsi wo gutaha nazindutse iyarubika nditegura, Mama Ngabo yari wantanze kubyuka ashaka icyo ngenda nshyize mu nda, maze kurya ambwira atuje ati,
Mama Ngabo-“Ngaho genda, umwana ujya iwabo ntawe umutangira, uzagereyo amahoro kandi uzashire urukumbuzi rwakubunze mu mutima ukiha umuhanda, ikindi kandi nukura ntuzibagirwe ko wanyuze aha, ngaho genda uzagereyo amahoro, Ngabo nakungereze iyo ku muhanda”
Nahobeye Mama Ngabo nsohokana na Ngabo twerekeza ku muhanda gutega, hari imodoka nto y’ umutuku yaje dutambika akaboko mu muhanda,
Iyo modoka yarahagaze turegera, yari irimo umugabo n’ umugore basaga n’ abavuye mu butembere, uwo mugabo yahise atubaza,
We-“Bite byanyu?”
Twese-“Ni byiza’
We-“Murajya hehe se ko mbona mutega imodoka iyo ari yo yose?”
Njyewe-“Ndajya mu Rusave”
We-“Yampaye inka! Aho ni he?”
Natangiye kumurangira ariko ntahamenye abonye bimugoye apfa kwikiriza ninjira mu modoka mpepera Ngabo mfata urugendo ubwo…..
Mu nzira tugenda nakomeje kugenda nsubiza amaso inyuma nkibuka urugendo rwanjye rw’ amagorwa gusa ngakomeza gusiganira kugera iwacu.
Wa mugabo wari utwaye imodoka yatangiye kugenda ambaza ibibazo bitandukanye nkamusubiza. Mu gihe twari mu nzira imodoka yahagaze ahantu hamwe ahita avuga,
We-“Reka turuhuke gato dusome ku mazi turaba dukomeza urugendo”
Bavuyemo nsigara mu modoka ariko uwo mugabo ambwira kuvamo nanjye tukajyana, niko byagenze twinjiye ahantu nabonaha hasa n’ akabari ndetse ako kanya baratwakira.
Uwo mugabo yakomeje kuganira n’ uwo mugore ndetse haza n’ abandi bantu barizihirwa ndetse cyane, amasaha akomeza kwicuma butangira guhumana ngira ubwoba ariko mbura aho mpera mbaza.
Amasaha yakomeje kwicuma ndetse buranahumana, mu gihe nibazaga icyo nakora, wa mugore yahise aza aranyegera maze arampumuriza ambwira ko turatahana iwe nkazakomeza urugendo bukeye bwaho umutima urankomanga ntangira kwibuka ya magambo Ngabo yambwiye ambuza, ambwira guhina akarenge nkareka gukomeza urugendo.
Aho nari nicaye muri icyo gicuku abandi baganira bizihiwe njye natangiye gusinzira wa mugabo abibonye,
We-“Eeeh! Wa mwana ndabona ibitotsi byanze! Mada! Ba ugiye kumuryamisha mu modoka”
Ako kanya nagiye kuryama mu modoka, nongeye kubumbura amaso tugeze ahantu ntazi tuvamo twinjira mu nzu nziza cyane gusa ngikandagizamo akaguru umutima uransimbuka…………………………………
Ntuzacikwe na Episode ya 7 yiyi nkuru, NTA SHYA RY’ ISHYANO kuwa mbere mu gitondo
UMUSEKE.RW


text:
Ubusanzwe wasangaga Akarere gafite abajyanama 38 na 39 cyangwa bakaba hejuru ya 20 bitewe n’imirenge ikagize. Itegeko rishya rigena ko uyu mubare ugabanywa.
Usibye kuba umubare wagabanutse kandi harifuzwa ko abagize njyanama bajya baba ari abantu bafite ubumenyi butandukanye ku buryo bazajya babasha guha akarere ibitekerezo bigafasha mu iterambere.
Aba bajyanama bazajya batorwamo umunani rusange bazajya batorerwa ku rwego rw’akarere. Abazajya baba bagize njyanama y’akarere 30% bagomba kuba ari abagore.
Muri bo kandi hazajya habamo Umuhuzabikorwa w’Inama y’Igihugu y’Urubyiruko ku rwego rw’Akarere, Umuhuzabikorwa w’Inama y’Igihugu y’Abagore ku rwego rw’Akarere, Umuhuzabikowa w’Inama y’Igihugu y’Abafite ubumuga ku rwego rw’Akarere ndetse na Perezida w’Abikorera mu Karere.
Hagaragajwe ko icyatumye uyu mushinga utegurwa harimo ingingo z’itegeko ryihariye rigenga Umujyi wa Kigali zari zisanzwe mu itegeko zakuwemo hasigara ibirebana n’imitunganyirize n’imikorere by’Akarere n’inzego z’imitegekere zikagize.
Minisitiri w’Ubutegetsi bw’Igihugu, Gatabazi Jean Marie Vianney, yabwiye RBA ko iri tegeko rizafasha mu miyoborere y’akarere cyane cyane kuri njyanama, no mu iterambere abaturage bifuza.
Abagize Njyanama z’uturere ni bamwe mu bagira uruhare rukomeye mu iterambere ry’uturere kuko bafasha abayobozi mu kugena imiyoborere ikwiye.


text:
Isaac Rabinne utuye mu Bubiligi yasohoye amashusho y’indirimbo ‘UREMERA’
Umuhanzi mu ndirimbo zo kuramya no guhimbaza Imana, Isaac Rabinne utuye mu Bubiligi yasohoye amashusho y’indirimbo ‘UREMERA’ igaruka ku kugira neza k’Umwami Yesu Kristo wemeye kwitangira no gucungura Isi, isobanura byimbitse urukundo rwe rwo kwemera kwitanga akababazwa ku bw’abantu.
Isaac Rabinne wakunzwe mu ndirimbo zitandukanye ziha ikuzo Imana nka ‘Izabisohoza’, ‘Messiah’ n’izindi.
Yabwiye UMUSEKE ko yanditse iyi ndirimbo ari mu bihe byiza byo gufashwa n’ubwo buntu Umwami Yesu yagiriye abantu akemera kwitanga, yanditse iyi ndirimbo kugira ngo yerekane agaciro k’umusaraba ku buzima bwa buri munsi bw’umuntu.
Amagambo agize iyi ndirimbo akomoka muri Bibiliya mu gitabo cy’Abafilipi 2:6-8.
“6 Uwo n’ubwo yabanje kugira akamero k’Imana, ntiyatekereje y’uko guhwana n’Imana ari ikintu cyo kugundirwa, 7 Ahubwo yisiga ubusa ajyana akamero k’umugaragu w’imbata, agira ishusho y’umuntu, kandi amaze kuboneka afite ishusho y’umuntu 8 yicisha bugufi, araganduka ntiyanga no gupfa ndetse urupfu rwo ku musaraba”
Isaac Rabinne ukunda gukora indirimbo zifasha abatari bacye mu nzira igana agakiza avuga ko iyi ndirimbo yayikoze yifuza gutanga ubutumwa bwagera ku batuye isi yose ngo na bo bamenye kandi bahe agaciro ubwo buntu n’urukundo abayituye bagiriwe batabitewe n’imirimo myiza ahubwo Yesu yemera iyo mibabaro yose.
Mu ivugabutumwa rinyuza mu ndirimbo, uyu muhanzi ashimangira ko hari benshi babaturwa n’ubutumwa aririmba nk’aho hari umusore wari ugiye kwiyahura yakumva indirimbo ye akabireka agahitamo kwiyegurira inzira y’agakiza.
Ati: ” “Feedback” zituruka ku butumwa ntanga ziraboneka kenshi bamwe barafashwa, urugero hari umusore wigize kumbwira ko yari agiye kwiyahura abitewe n’ibibazo yari afite ariko Imana imutabarira mu ndirimbo nakoze yitwa ‘UGUSENGA KWANJYE” Imana imukiza ityo. Naranezerewe cyane.”
Nk’umuhanzi ukorera umurimo mu Gihugu cy’Ububiligi avuga ko arushaho gushimira Imana ku bwo gukomera kwayo imufasha akogeza ubutumwa bwiza bugasakara isi, by’umwihariko ku bantu babana mu Bubiligi kuko bibafasha cyane nk’abana mu buzima bwa buri munsi bamusengera kandi bakamufasha.
Mu kiganiro na UMUSEKE yasoje yibutsa abatuye isi ko Imana ibakunda kandi yiteguye kubagirira neza.
Isaac Rabinne afite indirimbo nyinshi ari gutunganya yitegura gushyira hanze nyuma ya ‘UREMERA’ asaba abantu gukurikirana ivugabutumwa akora banyuze kuri Shene ye ya Youtube bakanasangiza indirimbo ze abandi kugira ngo umurimo w’Imana waguke ugere ku bwoko bwayo ku isi hose.
‘UREMERA’ mu buryo bw’amajwi yatunganyijwe na Producer Aron Tunga, amashusho akorerwa muri WEYA MEDIA Production mu Gihugu cy’Ububiligi.
NDEKEZI JOHNSON / UMUSEKE.RW


text:
Lubega yijeje ko Irene Ntale azataramira abantu neza
Yanditswe na admin
Remmygious Lubega utegura igitaramo cya Kigali Jazz Junction yatangarije Imvaho Nshya ko Irene Ntale azataramira abantu mu buryo bw’inyumvankumve.
Lubega ahamya ko Ntale ari umuhanga mu kuririmba mu buryo bw’inyumvankumve kuko yabanje kuririmba mu itsinda rya muzika ryaririmbaga mu buryo bw’inyumvankumve.
Yavuze ko Ntale yatangiye aririmba mu njyana zituje ngo ariko ubusanzwe ni umuhanzikazi ufite ubushobozi bwo kuririmba mu njyana zitandukanye.
Ku rundi ruhande kandi nubwo yatangiye aririmba muri izo njyana Lubega avuga ko Ntale nyuma yageze aho atangira kuririmba mu njyana ya Pop.
Ubuhanga afite mu kuririmba no mu buryo bw’inyumvankumve, Lubega yavuze abantu bagomba kumwitegaho igitaramo cyiza kiryoheye amaso kandi kinyuze amatwi.
Yagize ati «Mpamya ko uburambe afite mu muziki n’ubuhanga afite mu buhanzi azereka abantu igitaramo cyiza».
Ubwo aheruka mu Rwanda, Lubega yavuze ko Ntale yakoze igitaramo kitari inyumvankumve ngo ari ko kuri iyi nshuro kizaba ari igitaramo cy’imvumvankumve (Live music) dore ko azaba afite itsinda ry’abacuranzi rizamufasha.
Ntale asanzwe azwi mu ndirimbo zitandukanye zirimo iyitwa «Stamina Daddy», «Sembera», «Bikoola» yakoranye na nyakwigendera Mowzey Radio gusa afite n’izindi nyinshi.
Igitaramo azaririmbamo i Kigali azagihuriramo n’umuhanzi Jules Sentore ubarizwa muri Gakondo Group uzwi ku ndirimbo zitandukanye zirimo iyitwa «Kora akazi», «Warakoze», «Umpe akanya», «Urabaruta» n’izindi.


text:
U Rwanda rwibohoye ivangura mu mashuri, uburezi kuri bose butezwa imbere
Yanditswe na MUGISHA BENIGNE
Sheikh Abdul Karim Harerimana atangaza ko ishingwa ry’amashuri y’ababyeyi ku butegetsi bwa Habyarimana ryahuye n’ibibazo bikomeye byatangiriye ku ishuri rya APACOP, ariko ngo kuri ubu u Rwanda rwibohoye ingoyi y’ivangura mu mashuri, uburezi kuri bose butezwa imbere.
Sheikh Harerimana, umwe mu nararibonye muri Politiki yo mu bihe binyuranye mu Rwanda, yemeza ko ivangura mu mashuri ryari ryarahawe intebe muri Leta zabanje, maze abana b’Abatutsi babuzwa kwiga bituma amashuri y’ababyeyi avuka, ku isonga Koleji APACOP yahuye n’ibibazo binyuranye ariko ikaza kuba imbarutso y’ishingwa ry’andi nkayo.
Yagize ati “Shamukiga Charles ajya gushinga ishuri rya APACOP byari biturutse ku itotezwa ry’abana b’Abatutsi mu mashuri no kwirukanwa bakanimwa n’imyanya ngo ntibari mu bemerewe”.
Avuga ko yashinze iri shuri bigoranye cyane, mu gihe cyo gukora ibizamini baratsinda kandi neza, ariko Leta irabyanga ivuga ko bakoze ibizamini badahawe na Leta batakwemererwa gusoza amashuri.
Ati “Leta yaje gutegeka ko bongera bagahabwa ibizamini bishya byateguwe na Minisiteri y’Uburezi, barongera na byo barabikora, kandi barabitsinda, mu bana 26 bakoze ibizamini icyo gihe umwe wenyine ni we watsinzwe”.
Sheikh Harerimana avuga ko APACOP imaze kwemererwa gukomeza kwigisha ari naho havuye ubushake bw’abandi babyeyi bagiye bishyira hamwe ngo bashakire amashuri abana b’Abatutsi bari barabujijwe kwiga, amashuri menshi yavutse muri ubu buryo.
Ati “Leta ya Kayibanda yaje ivangura abantu n’abana mu mashuri, igateza imbere abanyanduga, na Leta ya Habyarimana yitwaga ko ije gukosora amakosa no guhagarika ubwicanyi bwakorerwaga abo mu bwoko bw’Abatutsi, ariko nayo yaje igera ikirenge mu cya Kayibanda”.
Aha yavuze ko mu mwaka wa1973 Habyarimana amaze gufata ubutegetsi ari bwo habaye imyivumbagatanyo mu mashuri, maze abanyeshuri b’Abatutsi barirukanwa, barakubitwa ndetse n’abarimu bibabera uko.
Agaragaza ko iryo vangura ryo mu mashuri ryatumye hari igice cy’Abanyarwanda biga mu mashuri ya Leta gusa, abandi bakiga mu mashuri yari yarashinzwe n’ababyeyi kuko yagiye yiyongera uko imyaka yazaga indi igatahaga, bitewe n’uko Abatutsi batemererwaga kwiga amashuri yisumbuye kuko babaga batari mu bemerewe.
Uyu muyobozi iyo agereranya uburezi bw’icyo gihe n’ubw’ubu, agaragaza ko hari itandukaniro rikomeye, kuko uburezi bwo muri iki gihe butavangura abana hashingiwe ku bwoko, ku turere bakomokamo ndetse yewe no mu miryango bakomokamo, abakire n’abakene n’ibindi byashingirwagaho na Leta zabanjirije Leta y’ubumwe bw’Abanyarwanda.
Ati “Umwana wese aho aturuka hose, afite amahirwe yo kwiga aho ashaka, ufite ubwenge we anahabwa n’akarusho ko kwishyurirwa kaminuza n’amashuri makuru, ndetse banoherezwa no mu mahanga hatagendewe ku muryango avukamo, ukennye cyangwa ukize, ufite umutwe wo kwiga wese ariga muri iki gihe binyuranye n’uko byahoze kuri Leta zombi zabanje”.
Yagarutse kuri gahunda y’uburezi bw’imyaka 9 na 12 yatanze umusaruro mwiza mu burezi bw’u Rwanda abana bose bakabona amashuri bigizwemo uruhare ku bufatanye bwa Leta n’abaturage, kuri ubu abana bose bakaba babarizwa mu ishuri.
Sheikh Harerimana yaboneyeho umwanya wo gusaba abakiri bato bakiri mu myaka yo kwiga kubyaza umusaruro amahirwe bafite, bakiga bashyizeho umwete, bakamenya ubwenge bagaharanira guteza imbere u Rwanda n’Abanyarwanda.


text:
Umugabo w’umuyisilamu ukomoka mu majyaruguru y’u Buhinde yasabye gutandukana n’umugore we kubera ko atoga buri munsi.
Amakuru avuga ko uyu mugabo yahisemo gutandukana n’umugore we kuko yanze koga buri munsi. Yavuze ko yasabye inshuro nyinshi umugore we kwiyuhagira kenshi, ariko igihe cyose yabimubwiraga bararwanaga, birangira ahisemo kwaka gatanya ya burundu n’ubwo bamaranye igihe banafitanye umwana.
Umujyanama w’akagari ka Aligarh, yavuze ko ikibazo bakizi, ati “Umugabo, mu gihe cyo kugisha inama, yatubwiye kenshi kandi ashikamye ko ashaka kurangiza amasezerano n’umugore. Yaduhaye kandi icyifuzo cyo kumufasha gutandukana n’umugore we kuko atiyuhagira buri munsi”.


text:
Ibigo byita ku bana bo mu muhanda birasabwa gukoresha uburyo bwo kubakura muri ubwo buzima ariko batabahutaje.
Ikigo Abadacogora-Intwari cya Caritas Kigali gikoresha uburyo butandukanye kandi bwiza bwo gukura abo bana mu buzima bwo mu muhanda kandi batabahutaje.
Uburyo bwa mbere bakoresha bajya gushaka abana bari mu muhanda kugirango batangire igikorwa cyo kuwubakuramo nta gahato babashyizeho.
Ubundi buryo bakoresha nubwo kubasaba ko bajyana mu kigo cy’Abadacogora-Intwari kugirango babafashe kuva mu muhanda.
Abakozi b’ikigo Abadacogora-Intwari baba bagiye muri icyo gikorwa cyo kuvana abana mu muhanda bababwira ko ibibazo bahunze mu miryango yabo bazabafasha bigakemuka kandi bakabaho neza.
Umwana bavuye mu buzima bwo mu muhanda witwa Iradukunda Fabrice avuga ko uburyo yavuye mu muhanda yabifashijwemo n’ikigo cy’Abadacogora-Intwari kandi ko nta ngorane ahuye nazo kuko bamugejeje mu kigo bamufasha kwiyakira no gukomeza kwiga.
Ati “Twebwe iyo twabonaga umuntu aje adusanga aho twabaga turi ku iseta twahitaga twiruka kuko twabaga tuzi ko bahita badutwara bakazatujyana aho bita kwa Kabuga nyuma tukazajya Iwawa”.
Avuga ko yatangajwe n’uburyo abo bakozi b’ikigo cy’Abadacogora-Intwari babasanze bafite ubugwaneza bakabafasha kuva muri ubwo buzima bwo kuba inzererezi.
Padiri Twizeyumuremyi Donatien uyobora Caritas Kigali mu nteko rusange yateranye mu kwezi kwa 4 yatangaje ko uburyo bafasha abana kuva mu buzima bwo mu muhanda bikoranwa ubugwaneza, kandi bigakorwa nta kubahutaza.
Iyo Abakozi b’ikigo cy’Abadacogora-Intwari cya Caritas kimaze kubakura mu muhanda kibaganiriza ku mikorere y’ikigo cya Nyiragiseke mu murenge wa Rweru giherereye mu karere ka Bugesera kuko ariho bajya kugororerwa bagahabwa inyigisho zibafasha guhinduka.
Padiri avuga ko hakurikiraho igikorwa cyo gushakisha imiryango y’abana no kuyitegura kwakira abana mu miryango.
Ibi bikorwa mu rwego rwo gufasha abana gusubira kurererwa mu miryango yabo ndetse ababyeyi bagahabwa inyigisho z’uburyo bagomba kubitaho batabahutaje kugira batazasubira mu buzima bwo mu muhanda.